Jokowi arah segerakan vaksinasi
Oleh KOSMO!

19 Jun 2021, 2:41 pm
JAKARTA – Presiden Joko Widodo (Jokowi) mengarahkan pihak berkuasa mempercepatkan program vaksinasi kepada rakyat Indonesia susulan amaran Pertubuhan Kesihatan Sedunia (WHO) bahawa jangkitan koronavirus di republik itu dijangka melonjak, lapor laman berita Perth Now kelmarin.
Dalam amarannya, WHO meminta Indonesia meningkatkan langkah sekatan susulan peningkatan kes Covid-19 tempatan.
“Kita perlu mempercepatkan program vaksinasi untuk mencapai imuniti kelompok yang seterusnya diharapkan dapat mengekang jangkitan Covid-19,” kata Jokowi.
Tambahnya, beliau turut mengarahkan menteri kabinet dan pegawai pentadbiran tempatan supaya mencapai sasaran sejuta penduduk divaksin pada setiap hari menjelang bulan depan.
“Setakat ini, seramai setengah juta penduduk Indonesia divaksin setiap hari,” katanya.
Indonesia merupakan negara yang mempunyai penduduk keempat paling ramai di dunia. Jokowi menyasarkan untuk memberikan pelalian koronavirus kepada lebih 181 juta daripada 270 juta rakyatnya menjelang Mac 2022.

Bagaimanapun, setakat ini, hanya 11.8 juta penduduk negara itu menerima satu dos vaksin, manakala 9.6 juta telah menerima dua dos lengkap.
Menurut jurucakap Jawatankuasa Covid-19 Kebangsaan Wiku Adisasmito, kemajuan perlahan itu disebabkan oleh bekalan vaksin global yang terhad, kemampuan terbatas sistem kesihatan kebangsaan serta keengganan penduduk untuk divaksin.
Pada Rabu lepas, jangkitan baharu di Indonesia melonjak kepada hampir 10,000 kes sehari, didorong oleh aktiviti balik kampung dan ziarah ketika cuti Hari Raya Aidilfitri serta kemunculan varian baharu terutamanya varian Delta dari India.
Menurut WHO, peningkatan drastik kadar penggunaan katil hospital di Indonesia kini menjadi kebimbangan utama organisasi dunia itu.
Keadaan itu menandakan Indonesia perlu melaksanakan langkah sekatan dan kesihatan awam yang lebih ketat termasuk perintah berkurung koronavirus berskala besar.
“Susulan peningkatan jangkitan akibat varian yang dibimbangi (varian Delta), tindakan segera perlu diambil untuk membendung situasi Covid-19 di Indonesia,” kata WHO. – AGENSI


Pacak paku pada motor bukti tidak curang
Oleh MOHD RASDAN AHMAD

19 Jun 2021, 2:54 pm
PETALING JAYA- Pacak paku di tempat duduk pembonceng bagi membuktikan cinta sejati kepada kekasih hati. Kedengaran agak pelik, namun itu merupakan realiti yang dilakukan oleh seorang pemuda dari Magelang, Jawa Tengah, Indonesia.
Pemuda bergelar Khoirul Anam ini mempunyai cara tersendiri untuk membuktikan dia tidak pernah membawa wanita lain dan tetap setia bersama kekasihnya.
Melalui perkongsian pemuda tersebut di laman sosial Facebook miliknya, cara tersebut terpaksa dilakukan gara-gara kekasihnya terlalu curiga dan menuduh dia selalu memboncengkan wanita lain ketika ketiadaannya.
Bagi tujuan itu, Khoirul sanggup mengubah suai motosikal jenis Honda Beat miliknya dengan membuat pelapik khas tempat duduk penumpang (pembonceng) yang ditusuk dengan sejumlah paku tajam.
Pasangan kekasih tersebut juga dilihat tidak segan untuk berkongsi gambar mereka yang bersiar bersama menaiki motosikal dengan cara berlainan apabila kekasih Khoirul terpaksa membonceng dengan duduk mencangkung di bahagian hadapan.
Gambar motosikal Khoirul yang dikongsi di media sosial itu mendapat pelbagai reaksi dan pendapat daripada netizen.

Seorang netizen yang menggunakan akaun Kechik Nawi berkata, sejauh manakah apa yang dilakukan oleh Khairol akan memastikan hubungan dengan kekasihnya yang kuat cemburu itu akan kekal lama.
“Adakah ia akan membuat kekasihnya membuang sikap cemburunya? Kekadang dapat kekasih yang terlalu cemburu ni susah jugakkan, terpaksa la nak pergi kemana-mana duduk di depan pula,” katanya.- K! ONLINE.


Tiga lelaki ditahan bergaduh selepas kemalangan
Oleh MUHD AFIQ AL-HAFIZ MAT YUSOF

19 Jun 2021, 3:00 pm
KUALA LUMPUR – Polis mengesahkan telah menerima satu laporan polis berhubung kejadian pergaduhan tular yang berlaku di Taman Intan Baiduri di sini, semalam.
Ketua Polis Daerah Sentul, Asisten Komisioner Beh Eng Lai berkata, pergaduhan berpunca dari kejadian kemalangan yang berlaku melibatkan tiga buah kenderaan.
“Suspek yang merupakan salah seorang dari mangsa kemalangan telah mengamuk dan memarahi pemandu kedua-dua kenderaan yang lain.
“Kejadian kemalangan terbabit adalah disebabkan kecuaian suspek sendiri yang telah melanggar kenderaan di hadapannya selain dipercayai memandu di bawah pengaruh alkohol,” katanya dalam satu kenyataan di sini hari ini.
Mengulas lanjut, salah seorang saksi kejadian cuba meleraikan pergaduhan tersebut namun telah diserang empat lelaki warga tempatan yang juga rakan suspek.
“Mangsa telah dipukul menggunakan sebatang besi menyebabkan mangsa mengalami kecederaan pada bahagian kepala dan muka.

“Setibanya polis di lokasi, kesemua empat lelaki tersebut telah melarikan diri namun suspek yang mencetuskan pergaduhan telah berjaya ditahan,” ujarnya.
Tambahnya, operasi mengesan suspek yang masih bebas telah membawa kepada penahanan dua lelaki warga tempatan yang terlibat dalam insiden pergaduhan terbabit. -K! ONLINE


Lelaki Myammar mabuk toreh dua rakan
Oleh MOHD SYALMIZI HAMID

19 Jun 2021, 2:31 pm
SEBERANG PERAI – Dua pekerja kilang warga Myanmar cedera dalam satu pergaduhan dengan rakan senegara mereka yang mabuk di sebuah rumah di Flat Taman Nagasari, Perai di sini malam tadi.
Dalam kejadian kira-kira pukul 8 malam itu, mangsa berusia 40 dan 21 tahun yang merupakan rakan serumah suspek masing-masing mengalami luka pada lengan kiri dan tapak tangan kanan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian berlaku apabila suspek secara tiba-tiba menyerang mangsa berusia 40 tahun dengan pisau.
“Seorang lagi cuba menghalang sehingga berlaku pergelutan dan menyebabkan kedua-dua mangsa cedera ringan akibat ditoreh.
“Suspek berusia 39 tahun ditahan bersama sebilah pisau kira-kira pukul 10.45 malam sejurus polis menerima laporan,” katanya ketika dihubungi hari ini.
Katanya, kes disiasat mengikut Seksyen 324 Kanun Keseksaan dan Seksyen 15(1)(c) Akta Imigresen. – K! ONLINE


Nampak ‘cool’, rupa-rupanya Caprice fobia jarum
Oleh SAIRUL ZAMRI MISRANI

19 Jun 2021, 2:34 pm
PETALING JAYA – Penyanyi rap Caprice yang selama ini dilihat memiliki personaliti lelaki ‘cool’ dan bersahaja telah menarik perhatian netizen dengan gelagatnya sewaktu menerima suntikan vaksin di sebuah pusat pemberian vaksin semalam.
Menerusi perkongsian video yang dimuat naik penyanyi itu dalam Instagramnya, Caprice atau nama sebenarnya Ariz Ramli kelihatan begitu takut dan terpaksa ditenangkan oleh petugas kesihatan sewaktu hendak disuntik vaksin.
“Saya memang dah kena ‘banned’ di banyak hospital sebab kalau nak ambil darah atau cucuk, akan ambil masa 30 minit untuk baca al-Fatihah, berzikir dan mengira.
“Anda boleh cabar saya dengan apa sahaja kecuali jarum dan naik kapal terbang. Memang fobia,” tulisnya dalam Instagram.
Berdasarkan rakaman video yang dikongsikan, ternyata penyanyi yang popular menerusi lagu Wat Lek Wat Peace itu terpaksa dipujuk dan ditenangkan sekumpulan petugas kesihatan dengan cara berbual dengannya.
Dalam pada itu, Caprice turut memberikan ucapan pernghargaan terima kasih kepada petugas barisan hadapan kerana melayan karenahnya dan berharap supaya seluruh rakyat Malaysia dapat menerima suntikan vaksin secepat mungkin.

“Terima kasih kepada semua jururawat, doktor dan petugas barisan hadapan kerana servis yang diberikan. Sama-sama kita berdoa dan bangkit selepas Covid-19,” ujarnya.
Menerusi hantaran itu juga, Caprice turut memberitahu bahawa dia bakal terbang ke Gaza, Palestin untuk misi bantuannya di sana dalam masa terdekat.,
“Penerbangan saya dan misi ke Gaza dalam masa beberapa hari lagi. InsyaAllah,” katanya. -K! ONLINE


Rangkaian telekomunikasi, internet Seberang Perak kembali pulih
Oleh AHMAD SHAHERMAN SHAMSURI

19 Jun 2021, 3:44 pm
PETALING JAYA – Gangguan rangkaian komunikasi dan internet sekitar kawasan Seberang Perak, Perak Tengah kembali pulih selepas penyedia perkhidmatan menempatkan Base Transceiver Station (BTS) di kawasan terbabit.
Suruhanjaya Komunikasi dan Multimedia Malaysia (MCMC) berkata, kerja-kerja menempatkan struktur sementara di menara komunikasi milik Telekom Malaysia (TM) yang dikongsi bersama dengan Celcom di kawasan terbabit telah dilaksanakan seperti yang dijanjikan.
Menurut MCMC, sebelum ini struktur menara di kawasan itu tumbang akibat kejadian hujan lebat dan angin kencang pada 13 Jun lalu.
“Justeru, pengguna setempat yang terkesan akibat gangguan disebabkan kejadian tersebut kini dapat menikmati kembali rangkaian komunikasi dan liputan Internet setelah penyedia perkhidmatan menempatkan BTS di lokasi kejadian.
“Sehubungan itu, pihak MCMC ingin merakamkan penghargaan kepada semua penyedia perkhidmatan yang komited dalam melaksanakan perkara ini bagi memastikan ia berjaya disiapkan dalam tempoh yang dijanjikan demi kepentingan semua pengguna,” katanya dalam satu kenyataan hari ini. -K! ONLINE


Empat beradik albino silau ketika di luar rumah tular
Oleh YATIMIN ABDULLAH

19 Jun 2021, 3:25 pm
PASIR MAS – Video menerusi aplikasi TikTok yang memaparkan empat beradik menghidap penyakit albino termasuk dua daripadanya merupakan pasangan kembar yang mengalami silau penglihatan mereka kini tular sehingga mencecah lebih 1 juta tontonan, sejak semalam.
Video yang dimuat naik oleh sepupu kanak-kanak berkenaan, Muhd. Faisal Mohd. Yusof, 18, memaparkan kehidupan Muhammad Adam Haris Zawawi, 7, Muhammad Azim Hafiz (6), Muhammad Aiman Haziq dan kembarnya, Muhammad Amirul Haziq (4) di kampung mereka di Kampung Jejulok di sini.
Ibu mereka, Suzita Zakaria,37, berkata, video mengenai anak-anaknya itu sedikit sebanyak memberikan kesedaran kepada masyarakat agar menerima secara terbuka kehadiran anak-anak albino.
Menurutnya, penerimaan itu amat penting bagi memastikan mereka yang menghidap albino tidak terpinggir dan boleh menjalani kehidupan seperti manusia normal yang lain.
“Pada peringkat awal, penduduk setempat dan orang ramai sukar untuk menerima kehadiran anak-anak saya ini. Alhamdulillah, semuanya sudah berubah sehingga mereka kini sering menjadi tumpuan ramai,” katanya ketika ditemui pemberita hari ini.
Suzita dan empat cahaya mata istimewa itu menerima kunjungan daripada Ketua Pegawai Eksekutif MZ Gold, Murtadhatumizi Mustapha yang menyampaikan sumbangan telefon pintar untuk kegunaan Pengajaran dan Pembelajaran di Rumah (PdPR) kepada Muhammad Adam Haris yang merupakan murid tahun satu.

Suzita memberitahu, sebelum melahirkan empat cahaya mata istimewa itu, dia sudah mempunyai tiga orang anak yang normal seperti orang lain.
Terdahulu, tular satu video berdurasi 30 saat yang memaparkan gelagat empat beradik Albino bersama sepupu mereka apabila tidak dapat membuka mata akibat silau ketika berada di luar rumah.
Video itu kini sudah mencecah sehingga lebih 1 juta tontonan itu secara tidak langsung memberi maklumat mengenai ciri-ciri pesakit albino iaitu penglihatan mereka silau ketika berada di luar selain kulit mereka berwarna putih. -K! ONLINE


5,911 kes baharu dilaporkan
Oleh SITI A'ISYAH SUKAIMI

19 Jun 2021, 3:04 pm
PUTRAJAYA – Sebanyak 5,911 kes baharu dilaporkan hari ini menjadikan jumlah kes positif Covid-19 mencecah 691,115 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 2,111 kes, diikuti oleh Negeri Sembilan sebanyak 770 kes dan Sarawak sebanyak 569 kes.
“Seterusnya Johor (498 kes), Kuala Lumpur (483 kes), Perak (245 kes), Kelantan (223 kes), Kedah (204 kes), Sabah (201 kes), Labuan (185 kes), Pulau Pinang (167 kes) dan Melaka (134 kes).
“Terengganu (62 kes), Pahang (56 kes) dan Putrajaya (tiga), tiada jangkitan baharu di Perlis hari ini,” menurut maklumat dikongsikan beliau menerusi laman sosial Facebook di sini hari ini. -K! ONLINE


Treler terbabas rempuh kereta, kedai
Oleh ZAKI SALLEH

19 Jun 2021, 3:12 pm
IPOH – Seorang mangsa dipercayai maut dalam satu kemalangan membabitkan treler yang merempuh sebuah kereta dan kedai di Jalan Ipoh-Lumut, di sini pagi tadi.
Dalam kejadian kira-kira pukul 10.20 pagi itu, treler dari arah Lumut menuju ke Ipoh dikatakan hilang kawalan lalu terbabas ke kanan jalan sebelum merempuh sebuah kereta Proton Persona dan kedai.
Jurucakap Pusat Operasi Gerakan Bomba dan Penyelamat Perak berkata, pihaknya menerima panggilan kecemasan berhubung kejadian itu pada pukul 10.28 pagi.
Menurutnya, sepasukan anggota dari Balai Bomba dan Penyelamat Meru Raya bersama jentera dikejarkan ke tempat kejadian.
“Sebaik tiba kita mendapati kemalangan membabitkan sebuah kereta dan treler, setakat ini terdapat dua mangsa dalam kereta tersebut.
“Kita terpaksa menggunakan khidmat sebuah kren untuk menarik treler berkenaan. Operasi menyelamatkan mangsa sedang giat dijalankan ketika ini,” katanya dalam satu kenyataan hari ini.

Tambahnya, maklumat lanjut berhubung kejadian serta keadaan mangsa akan dikemaskini. -K! ONLINE


Bunyi mesin kayu bongkar kilang langgar SOP
Oleh MOHD SYALMIZI HAMID

19 Jun 2021, 2:41 pm
SEBERANG PERAI – Pemilik sebuah kilang kayu di Juru Estate, Bukit Mertajam di sini bukan sahaja berdegil dengan meneruskan operasi semasa Perintah Kawalan Pergerakan (PKP) penuh, bahkan turut menggaji seramai 11 warga asing yang tiada dokumen yang sah.
Kegiatan itu terbongkar selepas polis melakukan serbuan di kilang kayu itu kira-kira pukul 1.30 tengah hari, semalam.
Ketika serbuan, pintu kilang berkenaan ditutup bagi mengaburi mata pihak berkuasa, namun bunyi mesin-mesin kayu yang kuat dari dalam mendedahkan kegiatan berkenaan.
Difahamkan, anggota polis juga terpaksa memanjat tembok kilang setinggi kira-kira dua meter bagi mengesan kegiatan itu.
Ketua Polis Daerah Seberang Perai Tengah, Asisten Komisioner shafee Abd. Samad berkata, pihaknya mendapati seramai 11 pekerja warga asing sedang leka melakukan kerja memotong kayu biarpun tidak dibenarkan beroperasi oleh Kementerian Perdagangan Antarabangsa dan Industri (MITI).
Beliau berkata, pemilik kilang iaitu lelaki berusia 56 tahun dan seorang pekerja berusia 53 tahun turut didapati berada di dalam ruang pejabat.

“Kompaun RM10,000 dikeluarkan kepada pemilik kilang kerana menjalankan perniagaan bukan keperluan dan tidak mendapat kelulusan MITI, manakala pekerja berusia 53 tahun dikompaun kerana tidak imbas aplikasi MySejahtera.
“Pekerja terdiri daripada 10 warga Bangladesh dan seorang Nepal ditahan kerana tiada dokumen perjalanan yang sah,” katanya ketika dihubungi hari ini. -K! ONLINE


113 kilang diarahkan tutup
Oleh SITI AMINAH MOHD YUSOF

20 Jun 2021, 7:04 pm
PETALING JAYA – Sejumlah 113 buah kilang telah diarahkan tutup sejak 1 Jun lalu hingga semalam berikutan pelaksanaan operasi pemantauan Prosedur Operasi Standard (SOP) penularan wabak Covid-19.
Menteri Kanan (Keselamatan), Datuk Seri Ismail Sabri Yaakob berkata, dalam tempoh tersebut pemeriksaan telah dijalankan terhadap 510 buah kilang dan tindakan tegas telah diambil kepada pihak yang melanggar SOP yang diwartakan.
“Ia merupakan usaha untuk memastikan sektor perkilangan dan perniagaan mematuhi SOP sepanjang tempoh Perintah Kawalan Pergerakan (PKP) menyeluruh diadakan,” katanya dalam kenyataan akhbar di sini hari ini.
Ismail berkata, secara kumulatifnya, sebanyak 24,942 kilang dan premis perniagaan telah diperiksa sejak 14 Januari lalu melibatkan 22,819 premis perniagaan dan 2,123 kilang.
Jelasnya, 167 kilang serta 17 premis bukan kilang telah diarahkan tutup dalam tempoh tersebut dan semalam sahaja sebanyak 2,027 pemeriksaan harian dilaksanakan dengan sejumlah 12 kompaun dikeluarkan terhadap premis perniagaan yang gagal mematuhi SOP. – K! ONLINE


Bayi paling pramatang di dunia sambut hari lahir pertama
Oleh WAN AZHAR WAN ABDULLAH

20 Jun 2021, 9:07 pm
WASHINGTON – Seorang bayi di Amerika Syarikat yang lahir hampir lima bulan sebelum tarikh sepatutnya mengatasi semua rintangan untuk terus bernyawa dan menyambut hari lahir pertamanya, lapor majalah Newsweek.
Richard Scott William Hutchinson diiktiraf Guinness World Records sebagai bayi paling pramatang yang masih hidup selepas berumur setahun pada 5 Jun lalu.
Richard sepatutnya lahir pada 13 Oktober 2020 tetapi ibunya, Beth Hutchinson mengalami komplikasi kesihatan dan bersalin empat bulan lebih awal daripada yang sepatutnya.
Dilahirkan pramatang selama  131 hari, berat  Richard cuma 338 gram semasa lahir.
Dia sungguh kecil sehinggakan muat dalam tapak tangan ibu bapanya.
Doktor-doktor di Hospital Kanak-Kanak Minnesota di Minneapolis kemudian memberitahu berita buruk kepada ibu dan bapa bayi tersebut,  Rick Hutchinson.

“Apabila Rick dan Beth menerima kaunseling, mereka diberitahu bahawa kebarangkalian Richard dapat terus hidup  adalah 0 peratus,” kata doktor yang merawat bayi tersebut,  Stacy Kern kepada Guinness World Records.
Di sebalik semua itu, Richard menyambut hari lahir pertama di rumah bersama keluarganya awal bulan ini.
“Kami terkejut tetapi gembira. Kami berkongsi kisah Richard untuk meningkatkan kesedaran tentang kelahiran pramatang,” kata Beth kepada Guinness.
Setelah enam bulan berada di Unit Rawatan Rapi Neonatal, Richard dibenarkan meninggalkan hospital.
“Siapa sangka  bayi lelaki sihat ini dahulunya  begitu lemah dan terpaksa  bertarung nyawa untuk hidup.
” Bayi ini muat dalam tapak tangan saya dan kulitnya begitu nipis sehinggkan  saya dapat melihat setiap tulang rusuk dan salur darah di dalam tubuhnya.
“Saya amat bangga dengan Richard,” kata Kern. – Agensi


Bapa terkejut anak lelaki sebenarnya bapa saudara
Oleh KOSMO!

20 Jun 2021, 7:53 pm
LONDON – Seorang lelaki terkejut apabila mengetahui bahawa anak yang selama ini disangkakan zuriatnya ialah anak hasil daripada hubungan terlarang teman wanita dengan datuknya sendiri, lapor akhbar Mirror UK semalam.
Dalam satu pendedahan yang dibuat oleh pengguna TikTok bernama @stacks1400 itu, lelaki itu berkata, keadaan itu sekali gus bermaksud kanak-kanak tersebut sebenarnya berpangkat bapa saudara kepadanya.
“Saya baru mendapat tahu bahawa anak saya sebenarnya merupakan bapa saudara saya.
“Datuk saya mempunyai hubungan sulit dengan teman wanita saya ketika kami tinggal bersama sebelum ini,” ujarnya.
Tambah lelaki itu, dia mendapat tahu mengenai kecurangan teman wanitanya selepas memeriksa telefon bimbit wanita itu.
“Saya memeriksa telefon bimbitnya ketika dia sedang mandi dan menemui banyak pesanan ringkas dari beberapa tahun lepas selain gambar-gambar dan perkara yang tidak senonoh,” katanya.

Video pendedahan lelaki itu menerima pelbagai reaksi daripada netizen dengan ramai yang memberikan kata-kata semangat kepadanya.
“Jangan berhenti menyayangi anak itu. Kini adalah masa untuk anda berdiri teguh dalam keadaan sebegini.
“Harungi semua itu dan sayangi kanak-kanak itu walau apa jua pangkatnya kepada anda,” tulis seorang pengguna.
Dalam satu video berasingan, @stacks1400 menegaskan bahawa dia berjanji akan terus menganggap kanak-kanak itu sebagai anak kandungnya dan hubungan mereka tidak akan terjejas. – AGENSI


KKM kesan 22 lagi kes VOC
Oleh SITI A'ISYAH SUKAIMI

20 Jun 2021, 8:23 pm
PUTRAJAYA – Kementerian Kesihatan (KKM) mengesan 22 lagi kes varian baharu Variant of Concern (VOC) virus SARS-CoV-2 melibatkan 14 kes varian Beta (B.1.351) (Afrika Selatan) dan lapan kes varian Delta (B.1.617.2) (India).
Ketua Pengarah Kesihatan, Tan Sri Dr. Noor Hisham Abdullah berkata, daripada 14 kes baharu varian Beta, tiga daripadanya masing-masing dikesan di Selangor, Sabah dan Terengganu serta dua kes di Kedah serta masing-masing satu kes di Perak, Johor dan Kelantan.
Beliau berkata, lapan kes baharu bagi varian Delta pula adalah masing-masing dua kes di Johor, Labuan dan Negeri Sembilan serta masing-masing satu kes di Perlis dan Pulau Pinang.
Menurutnya, sehingga semalam, jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 183 kes melibatkan 167 kes VOC dan 16 kes VOI.
“VOC yang dilaporkan terdiri daripada 137 kes adalah varian Beta iaitu kesemua kes jangkitan tempatan serta 21 kes varian Delta dengan 12 kes jangkitan tempatan dan sembilan kes import.
“Sembilan kes pula adalah varian Alpha (B.1.1.7) (United Kingdom) yang melibatkan empat kes jangkitan tempatan dan lima kes import,” katanya dalam satu kenyataan di sini hari ini.

Tambah beliau, bagi VOI yang dilaporkan melibatkan 12 kes adalah varian Theta (P.3) (Filipina) melibatkan kes jangkitan tempatan, tiga kes varian Eta (B.1.525) (Nigeria) melibatkan kes import dan satu kes varian Kappa (B.1.617.1) (India) juga kes import. -K! ONLINE


Insiden konkrit runtuh: Seorang pekerja maut
20 Jun 2021, 6:59 pm
PETALING JAYA – Polis mengesahkan salah seorang daripada tdua pekerja pembinaan yang ditimpa konkrit runtuh di tapak projek pembinaan Lebuh Raya Bertingkat Damansara-Shah Alam (DASH) berhampiran Kota Damansara, meninggal dunia hari ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mangsa yang berusia 43 tahun itu dilaporkan meninggal dunia ketika dirawat di wad kecemasan, Hospital Sungai Buloh pukul 7 pagi.
“Laporan kematian mangsa diterima pihak polis sekitar pukul 4 petang dan berdasarkan hasil bedah siasat, mangsa mengalami trauma pelbagai dan disfungsi pelbagai organ akibat daripada serangan jantung.
“Saya difahamkan mangsa dalam keadaan kritikal ketika dimasukkan ke hospital, sejurus kejadian berlaku malam tadi,” ujarnya dalam sidang akhbar di Ibu Pejabat Polis Daerah (IPD) Petaling Jaya, di sini hari ini.
Sementara itu, Projek Lintasan Damansara-Shah Alam Berhad (PROLINTAS) selaku pemaju projek pembinaan Lebuhraya Bertingkat Damansara-Shah Alam (DASH) melalui satu kenyataan memaklumkan operasi pembersihan perancah besi atau ‘scaffolding’ masih dijalankan di lokasi, hari ini.
“Bagaimanapun operasi itu terpaksa dihentikan sementara pukul 3 petang ekoran hujan lebat dan kerja-kerja pembersihan akan bersambung esok.

“Justeru itu, pengguna lebuh raya diminta untuk berhati-hati ketika melalui kawasan berkenaan yang mana lorong kanan dari kedua-dua arah NKVE ditutup dan laluan kontra telah diaktifkan untuk melancarkan trafik,” ujarnya.
Dalam pada itu, Ketua Pegawai Eksekutif PROLINTAS, Datuk Mohammad Azlan Abdullah berkata, pihaknya mengingatkan kontraktor-kontraktor terlibat untuk sentiasa mematuhi prosedur operasi standard (SOP), serta mengambil langkah-langkah bersesuaian dalam aspek keselamatan pembinaan lebuh raya.
Terdahulu, dua pekerja pembinaan cedera selepas konkrit di tapak projek pembinaan Lebuh Raya Bertingkat Damansara-Shah Alam (DASH) berhampiran Kota Damansara runtuh di sini, semalam.
Dalam kejadian kira-kira pukul 7.27 malam, kesemua warga Bangladesh berusia dalam lingkungan 20 hingga 40 tahun itu dilaporkan sedang melakukan kerja-kerja di bawah konkrit yang runtuh dari ketinggian 12 meter. – K! ONLINE


Lelaki jatuh ketika selenggara penghawa dingin di IPD
20 Jun 2021, 10:21 pm
KUALA LUMPUR – Seorang pekerja penyelengaraan terjatuh ketika melakukan kerja-kerja menyelenggara penghawa dingin di tingkat 10, bangunan Ibu Pejabat Polis Daerah (IPD) Dang Wangi, di sini hari ini.
Difahamkan, lelaki tempatan berusia 31 tahun itu terselamat dalam kejadian sekitar pukul 6 petang itu.
Ketua Polis Daerah Dang Wangi, Asisten Komisioner Mohamad Zainal Abdullah berkata, kejadian itu disedari anggota yang bertugas di kaunter pertanyaan Balai Polis Dang Wangi sejurus terdengar bunyi dentuman kuat dari arah luar lobi bangunan itu.
“Mereka segera ke lokasi untuk memeriksa dan terkejut mendapati seorang individu terbaring di atas lantai di luar lobi dengan tubuh badannya cedera.
“Mereka segera menghubungi ambulans untuk menghantar individu tersebut ke Hospital Kuala Lumpur (HKL) bagi tujuan rawatan,” ujarnya dalam kenyataan hari ini.
Jelas beliau, semakan mendapati mangsa dipercayai terjatuh ketika melakukan kerja-kerja penyelenggaraan penghawa dingin di tingkat 10, bangunan IPD.

“Justeru itu, kita mohon orang ramai agar tidak menularkan sebarang gambar atau video berkaitan kejadian ini yang boleh mendatangkan kegusaran awam,” katanya. – K! ONLINE


Insiden konkrit runtuh: Siasatan bermula
Oleh MOHD RIDZAUDDIN ROSLAN

20 Jun 2021, 8:26 pm
PETALING JAYA – Siasatan merangkumi aspek teknikal sudah dilakukan Jabatan Keselamatan dan Kesihatan Pekerjaan (JKKP) bagi mengenal pasti punca konkrit runtuh di tapak projek pembinaan Lebuh Raya Bertingkat Damansara-Shah Alam (DASH) berhampiran Kota Damansara, semalam.
Ketua Pengarah JKKP, Ir Zailee Dollah berkata, siasatan itu penting untuk mendapatkan gambaran dan input penuh mengenai apa yang berlaku sebelum membuat sebarang kesimpulan.
“Persoalan sama ada insiden itu berlaku kerana kontraktor atau syarikat pembinaan tidak mematuhi prosedur operasi standard (SOP) ditetapkan masih disiasat.
“Setakat ini, masih terlalu awal juga untuk kita maklumkan jangka masa siasatan kemalangan itu kerana ia baru berlaku,” katanya hari ini.
Jelasnya, pemantauan proses pembinaan terutama di kawasan berisiko tinggi sentiasa dilakukan dari semasa ke semasa bagi mengelak kejadian tidak diingini daripada berlaku.
“Ada situasi kita akan dapatkan laporan daripada pihak berkaitan dan juga turun padang ke kawasan itu untuk melihat sendiri adakah mereka patuh atau tidak terhadap SOP ditetapkan.

“Dalam hal ini, syarikat atau kontraktor terbabit perlu memastikan kawasan pembinaan serta pembangunan dilaksanakan kekal berada dalam persekitaran selamat dan sihat,” katanya.
Terdahulu, seorang pekerja pembinaan cedera dan seorang lagi maut selepas konkrit di tapak projek pembinaan Lebuh Raya Bertingkat Damansara-Shah Alam (DASH) berhampiran Kota Damansara runtuh di sini, semalam.
Dalam kejadian kira-kira pukul 7.27 malam, kesemua warga Bangladesh berusia dalam lingkungan 20 hingga 40 tahun itu dilaporkan sedang melakukan kerja-kerja di bawah konkrit yang runtuh dari ketinggian 12 meter. – K! ONLINE


Wanita tunggu makhluk asing datang ‘melamar’
Oleh NOR SYARIZA MUHAMAD TAHIR

20 Jun 2021, 8:30 pm
LONDON – Seorang pelakon dari Britain mendedahkan telah jatuh cinta dengan makhluk asing selepas dia kononnya diculik oleh sebuah objek terbang tidak dikenali (UFO) pada bulan lepas, lapor akhbar Daily Star semalam.
Abbie Bela mengakui sebelum ini, dia pernah bergurau mengenai keinginannya untuk diculik oleh makhluk asing kerana sudah ‘letih’ dengan lelaki dari Bumi.
“Sejak itu, saya mula bermimpi melihat lampu berwarna putih pada setiap malam. Pada satu malam, terdapat satu suara dalam mimpi saya yang berkata, ‘tunggu di tempat biasa’.
“Pada keesokan malamnya, ketika saya tertidur di tepi tingkap rumah yang terbuka, satu objek muncul dari luar rumah.
“Saya dapat lihat lampu terang berwarna hijau dan secara tiba-tiba saya dibawa masuk ke dalam UFO tersebut,” katanya.
Tambah wanita itu, terdapat lima makhluk asing di dalam UFO tersebut dan mereka mempunyai anggota badan seperti manusia, namun kelihatan amat tinggi dan kurus.

“Satu daripada makhluk asing itu tertarik kepada saya.
“Saya turut merasakan perasaan yang sama. Kata makhluk asing itu, saya perlu bersetuju untuk tinggal bersama mereka, namun saya menolak  kerana bimbang akan diculik buat selamanya,” ujarnya.
Bela mendakwa dia dihantar pulang dengan selamat ke rumahnya selepas 20 minit.
Dia kini berharap agar makhluk asing itu datang kembali dan membawanya tinggal di angkasa lepas. – AGENSI


11 individu dalam video tular arak mayat ditahan
Oleh MOHD SYALMIZI HAMID

20 Jun 2021, 10:58 pm
SEBERANG PERAI – Serama 11 individu yang disyaki melanggar prosedur operasi standard (SOP) Perintah Kawalan Pergerakan penuh dalam perarakan mengiringi mayat di Jalan Tiram, Butterworth di sini ditahan polis hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya mewujudkan Pasukan khas Task Force bagi mengesan suspek selepas video kejadian berkenaan tular di media sosial hari ini.
“Pada waktu di antara pukul 6 petang sehingga 10 malam tadi, seramai 11 suspek berumur di antara 15 hingga 35 tahun ditangkap di sekitar Butterworth dan Mak Mandin.
11 individu terlibat dalam video tular perarakan mayat ditahan di sekitar Butterworth hari ini.
“Siasatan polis mendapati mereka berada di lokasi kejadian dan berada di dalam rakaman video berdurasi 56 saat yang tular itu,” katanya ketika dihubungi hari ini.
Menurut Noorzainy, hasil soal siasat, kesemua suspek mengaku terlibat dalam perarakan kematian tersebut bagi meraikan kematian rakan mereka berusia 23 tahun.
Beliau berkata, kes berkenaan disiasat mengikut Seksyen 43 Akta Pertubuhan 1969, Seksyen 269 Kanun Keseksaan, Perkara 9 Peraturan-peraturan Pencegahan dan Pengawalan Penyakit Berjangkit 2021 serta Seksyen 233 Akta Suruhanjaya Komunikasi dan Multimedia 1998.

Kosmo! Online hari ini melaporkan polis memburu beberapa individu selepas rakaman video kejadian berkenaan tular di aplikasi TikTok dan Facebook hari ini.
Rakaman itu memaparkan sekumpulan lelaki sedang berarak serta sebahagiannya dilihat menari, membawa sepanduk dan bermain gendang ketika mengiringi mayat. – K! ONLINE


Pengasas TikTok orang ketujuh terkaya di China
Oleh KOSMO!

20 Jun 2021, 7:30 pm
BEIJING – Pengasas TikTok, Zhang Yiming dinobatkan orang ketujuh terkaya di China dengan nilai kekayaan bersih berjumlah £25 bilion (RM142.8 bilion), lapor akhbar Daily Star kelmarin.
TikTok dibangunkan menerusi syarikat miliknya, ByteDance pada 2012, dan aplikasi perkongsian video itu membolehkan pengguna menghasilkan tutorial, menari dan bengkel secara online.
Platform media sosial tersebut meraih populariti di seluruh dunia terutamanya ketika semua negara berdepan dengan perintah berkurung ketika pandemik Covid-19.
Keadaan itu mendorong pendapatan syarikat untuk berganda kepada £24.5 bilion (RM140 bilion) pada tahun lepas selain keuntungan kasar tahunan yang turut berkembang sebanyak 93 peratus kepada AS$19 bilion (RM78.6 bilion).
Prestasi itu telah menjadikan Yiming sebagai orang ketujuh terkaya di China, dan pada tahun 2019, majalah Time menggelarnya sebagai ‘usahawan terbaik di dunia’.
Bagaimanapun, di sebalik kejayaannya, Yiming mengumumkan untuk meletakkan jawatannya sebagai Ketua Pegawai Eksekutif (CEO) pada Mei lepas dan akan memegang satu jawatan baharu menjelang hujung tahun ini.

Dalam satu surat kepada pekerjanya, Yiming berkata, kedudukannya sebagai CEO akan digantikan oleh pengasas bersama ByteDance, Rubo Liang. – AGENSI


Polis siasat kes kain rentang berbaur politik di pagar masjid
Oleh ROHANA MOHD. NAWI

20 Jun 2021, 6:18 pm
KOTA BHARU – Polis telah membuka kertas siasatan berhubung kes kain rentang berbaur politik yang dipasang oleh individu tidak bertanggungjawab di pagar tiga buah masjid di sekitar daerah ini.
Siasatan itu dilakukan selepas seorang lelaki membuat laporan polis apabila dia menerima mesej WhatsApp mengenai perkara tersebut kira-kira pukul 7 pagi semalam.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, kain rentang yang dipasang itu bertulis dengan cat berwarna hijau yang mengaitkan seorang menteri yang dipercayai ingkar titah Yang di-Pertuan Agong, Al-Sultan Abdullah Ri’ ayatuddin Al-Mustafa Billah Shah.
“Pengadu yang tidak berpuas hati melihat gambar itu kemudian membuat laporan polis kerana tindakan tersebut boleh menimbulkan salah faham, kebencian dan mengganggu ketenteraman awam.
“Sebaik menerima laporan, polis menjalankan siasatan sebelum mendapati beberapa kain rentang telah dipasang di pagar Masjid Kampung Sireh, Masjid Telipot, Masjid Lundang dan sekitar Kota Bharu,” katanya ketika dihubungi Kosmo! hari ini.
Menurut Wan Khairuddin, kain rentang tersebut ditulis menggunakan cat hijau dengan perkataan Taki Pengkhianat Raja, Taki Penjilat Mahiadin, Taki Pengampu Mahiadin, Haram Taki Di Bumi Kota Bharu dan Broker Bersatu-Taki. -K! ONLINE


Bekas banduan al Maunah selamat bergelar suami
Oleh NOOR HAYATI MAMAT

20 Jun 2021, 5:32 pm
HULU TERENGGANU – Bekas banduan Al-Maunah yang dibebaskan 17 Ogos tahun lalu setelah mendapat pengampunan Yang Dipertuan Agong selamat melangsungkan perkawinannya hari ini.
Upacara pernikahan Ahmad Sarkawi Sulong, 50, dari Kampung Bukit Tokbat di sini dengan pasangannya, Siti Hawa Harun,34, dari Kampung Sekayu berlangsung di Pejabat Agama Daerah Hulu Terengganu di sini.
Pasangan mempelai itu dinikahkan jurunikah, Ustaz Ramli@ Mustafa Ahmad dengan dua lafaz pada pukul 11 pagi.
Ahmad Sarkawi yang lebih mesra dipanggil Awie bersyukur kerana hasratnya untuk disatukan dengan isterinya akhirnya menjadi kenyataan walaupun telah ditangguhkan beberapa kali ekoran pelaksanaan Perintah Kawalan Pergerakan (PKP).
Dia berkata, berdasarkan perancangan awal, mereka sepatutnya melangsungkan akad nikah sepatutnya pada 5 Jun lalu
tetapi telah ditunda tiga kali sehinggalah semalam.
“Tahun ini cukup istimewa bagi saya selepas sekian lama berada di sebalik tirai besi. Saya juga tidak sangka dapat bertemu jodoh secepat ini, apatah lagi dengan kisah silam saya sebelum ini.

“Saya serta isteri diperkenalkan oleh keluarga dan kami mengikat tali pertunangan pada Mac lalu. Apabila ada wanita dapat menerima seadanya, saya benar-benar terharu dan bersyukur. Wanita umpama isteri saya ini ibarat satu dalam sejuta, sukar ditemui,” katanya ketika dihubungi Kosmo! di sini hari ini.
Sebelum ini, Awie menjalani hukuman penjara sepanjang hayat mengikut Seksyen 121 Kanun Keseksaan atas pertuduhan melancarkan perang terhadap Yang di-Pertuan Agong ketika menyertai pergerakan Al-Maunah pada 2000.
Begitupun, dia dibebaskan awal selepas mendapat perkenan pengampunan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena Hari Kebangsaan ke-63 pada 17 Ogos lalu. – K! ONLINE


Enam motosikal, dua kereta hangus
Oleh NOOR HASLIZA NUSI

20 Jun 2021, 5:29 pm
GEORGE TOWN – Penduduk di Kondominium Villa Emas, Bayan Lepas di sini cemas dalam kejadian kebakaran melibatkan dua buah kereta dan enam motosikal yang ditempatkan di bawah blok perumahan itu hari ini.
Dalam kejadian kira-kira pukul 3 petang itu, sebahagian penduduk di blok berkenaan dikatakan turun ke bawah bagi menyelamat diri sejurus melihat asap tebal akibat kejadian itu.
Kenderaan yang terlibat adalah jenis kenderaan pelbagai guna (MPV) Toyoto Estima dan kereta Perodua Myvi serta enam motosikal yang diletakkan selari.
Ketua Balai Bomba dan Penyelamat Bayan Baru, Azrul Khairi Abu Bakar ketika dihubungi berkata, pihaknya menerima panggilan berhubung kejadian pada pukul 3.06 petang dan tiba di lokasi kurang 10 minit kemudian.
“Kejadian disedari seorang wanita apabila ternampak api dari parkir berkenaan lalu memaklumkan kepada pengawal kondominium untuk tindakan segera.
“Api berjaya dikawal kurang 15 minit kemudian dan keadaan kenderaan dan motosikal didapati terbakar hampir keseluruhan,” katanya.

Beliau berkata, kebakaran turut menyebabkan kediaman di tingkat atas tempat meletak kereta terbabit terjejas dengan kesan asap hitam.
Tambahnya, punca kebakaran masih dalam siasatan pihak forensik bomba dan pihaknya akan meneliti sistem televisyen litar tertutup (CCTV) yang terdapat di lokasi berhampiran. – K! ONLINE


Maqis Kelantan serah 1.5 tan ayam kepada Zoo Negara
Oleh YATIMIN ABDULLAH

20 Jun 2021, 5:15 pm
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) Kelantan menyerahkan sebanyak 1.5 tan keratan ayam sejuk beku kepada Zoo Negara untuk dijadikan sebagai bekalan makanan kepada haiwan di situ.
Pengarah Maqis Kelantan, Roslan Che At berkata, kesemua bahan mentah bernilai RM15,000 itu telah dilucutkan hak sebelum diserahkan kepada pihak berkenaan.
Menurutnya, serahan itu bagi memastikan bekalan makanan hidupan yang berada di Zoo Negara sentiasa mencukupi.
“Selain Zoo Negara, kami turut menyerahkan sebanyak 500 kilogram keratan ayam sejuk beku bernilai RM5,000 kepada pihak Penjara Penor, Pahang.
“Penyerahan ini bagi memenuhi keperluan bekalan bahan mentah untuk dijadikan makanan ternakan ikan keli di bawah program rehabilitasi banduan di Jabatan Penjara Malaysia,” katanya dalam satu kenyataan hari ini.
Roslan memberitahu, kesemua serahan itu adalah daripada hasil sitaan barang pertanian import yang telah melalui proses lucut hak di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728). -K! ONLINE


Dua mangsa dera bekas penyelia berjaya diselamatkan
20 Jun 2021, 6:09 pm
PETALING JAYA – Polis berjaya menyelamatkan dua pekerja restoran warga India yang didakwa  dipukul dan didera secara seksual oleh bekas penyelia mereka dalam dua serbuan berasingan pada Khamis dan Jumaat lalu.
Insiden yang menimpa mangsa itu telah didedahkan oleh seorang lelaki yang mendakwa pernah didera ketika bekerja di restoran  sama menerusi sebuah rancangan televisyen di India baru-baru ini dan video itu tular pada Khamis lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, selepas meneliti video berkenaan, polis bersama Jabatan Tenaga Kerja dan Majlis Antipemerdagangan Orang dan Antipenyeludupan Migran (MAPO) telah membuat pemeriksaan di restoran dan asrama pekerja.
Mohamad Fakhrudin
“Hasil soal siasat terhadap enam pekerja tempatan dan seorang pekerja warga India, lelaki itu mengaku dia telah dipukul, didera secara seksual dan tidak dibayar gaji oleh bekas penyelia.
“Mangsa turut memaklumkan yang dia pernah melihat rakan senegara cedera pada bahagian kaki akibat dibakar oleh suspek.
“Pada hari yang sama juga, kita telah menerima laporan daripada seorang wanita yang meminta polis mengambil tindakan selepas menyaksikan video itu,” ujarnya pada sidang akhbar di Ibu Pejabat Polis Daerah (IPD), di sini hari ini.

Jelasnya, hasil soal siasat ke atas kedua-dua mangsa yang berusia 22 hingga 34 tahun mendapati kejadian itu dipercayai berlaku pada Mac tahun lalu.
Katanya, bertindak di atas maklumat, polis berjaya memberkas suspek yang berusia 33 tahun pada Jumaat lalu di sekitar daerah ini.
“Semakan mendapati suspek mempunyai enam rekod jenayah lampau berkaitan jenayah dan dadah.
“Suspek direman selama enam hari sehingga Khamis ini bagi membantu siasatan di bawah Seksyen 44 (2) dan Seksyen 13 Atipsom 2007,” ujarnya. – K! ONLINE


China adakan festival makan anjing
Oleh KOSMO!

20 Jun 2021, 5:30 pm
BEIJING – Sekumpulan aktivis di China menggesa pemerintah negara itu untuk menghentikan pesta makan anjing dalam satu festival tahunan yang dijadualkan berlangsung esok, lapor akhbar Mirror UK semalam.
Acara yang berlangsung selama 10 hari itu bakal menyaksikan sehingga 5,000 ekor anjing dibunuh secara kejam dan dimakan dagingnya.
Menyifatkan festival tersebut sebagai ‘merisikokan kesihatan awam’, aktivis berharap agar kerajaan China segera campur tangan untuk menghentikan festival itu pada saat-saat akhir.
Bagaimanapun,berdasarkan kepingan gambar-gambar yang dikongsikan di media sosial, vendor-vendor di tapak festival dilihat sudah mula menjual anak anjing yang telah disembelih ke beberapa buah pasar dalam beberapa minggu ini.
Pegawai tempatan berkata, terdapat beberapa lokasi pemeriksaan di jalan raya yang dilakukan bagi menghalang kemasukan lori yang membawa bangkai anjing-anjing tersebut.
Berbeza dengan kenyataan Aktivis Persatuan Kemanusiaan Antarabangsa yang mendakwan kenderaan-kenderaan tersebut masih dibenarkan bergerak bebas.

“Langkah menghentikan lori-lori yang membawa bangkai anjing sepatutnya menjadi keutamaan semua pegawai di Guangxi.
“Festival ini berpotensi menyebabkan penyakit berjangkit selain merupakan satu bentuk kekejaman terhadap binatang,” kata kenyataan itu.
Sementara itu, pakar dari Persatuan Kemanusiaan Antarabangsa, Dr Peter Li, mengingatkan perdagangan daging haiwan adalah bom jangka untuk kemunculan wabak zoonosis iaitu penyakit yang dapat menular dari binatang ke manusia.
“Tidak berbaloi meletakkan nyawa 1.4 bilion penduduk China di bawah risiko besar seperti ini hanya untuk memenuhi keinginan sesetengah golongan pemakan dan pedagang daging anjing,” tegas Li. – Agensi


Lelaki Orang Asli Temiar lari tahanan polis dicekup semula
Oleh AIMUNI TUAN LAH

20 Jun 2021, 5:03 pm
GUA MUSANG – Selepas enam hari melarikan diri dari tahanan polis, seorang lelaki Orang Asli Temiar akhirnya berjaya diberkas semula ketika sedang bersembunyi di dalam sebuah bangsal di Pos Tohoi di sini hari ini.
Suspek, Klaus Ghani, 24, yang dipercayai terlibat dalam kes pecah rumah seorang guru Sekolah Kebangsaan Tohoi bertindak melarikan diri sewaktu dibawa ke sebuah kedai runcit di Kampung Jias C, Kuala Betis di sini pada Isnin lalu.
Ketua Polis Daerah Gua Musang, Superintendan Sik Choon Foo berkata, suspek ditahan ketika sedang bersembunyi di dalam sebuah bangsal di sebuah ladang getah dekat Pos Tohoi kira-kira pukul 3 pagi tadi.
Katanya, sebelum ini, polis telah mengesan lelaki itu di rumahnya di Pos Tohoi, namun dia sempat melarikan diri ke kawasan hutan.
“Sepasukan anggota polis telah membuat pemerhatian terhadap sebuah bangsal di dalam ladang getah di Pos Tohoi pagi tadi sebelum menahan suspek.
“Kita turut menahan seorang peniaga di sebuah kedai runcit untuk membantu siasatan kerana membeli barangan yang dicuri suspek,” katanya dalam satu kenyataan di sini hari ini.

Kes disiasat mengikut Seksyen 457 Kanun Keseksaan kerana mencuri dan Seksyen 223 dan Seksyen 224 kanun sama kerana lari dari tahanan.- K! ONLINE


Mahu lekas hamil kerana pandemik Covid-19
Oleh KOSMO!

20 Jun 2021, 6:30 pm
LONDON – Satu kajian mendapati lebih ramai pasangan di Britain merancang mendapatkan anak selepas menilai semula kehidupan mereka sepanjang tempoh pandemik Covid-19, lapor portal MailOnline semalam.
Menerusi kaji selidik yang dijalankan oleh sebuah bank online, First Direct itu, hampir suku daripada 2,000 pasangan yang berumur 20-an dan 30-an mengakui sedang mencuba untuk hamil meskipun tidak mempunyai perancangan sedemikian sebelum bermulanya pandemik pada tahun lepas.
Kebanyakan pasangan yang ingin segera mendapatkan anak mendedahkan keputusan itu diambil kerana wabak Covid-19 telah menyedarkan mereka bahawa kehidupan ini adalah singkat.
Selain itu, polisi bekerja dari rumah juga telah membantu memudahkan pasangan-pasangan tersebut untuk mendapatkan anak.
“Pandemik ini benar-benar membuatkan kami sedar bahawa kehidupan ini adalah untuk dinikmati dan kami tidak seharusnya membuang masa.
“Sebaik sahaja perintah berkurung dilaksanakan pada bulan Mac tahun lepas, saya dan tunang bekerja dari rumah dan kami membeli rumah pertama di Cambridgeshire yang sesuai untuk seisi keluarga.

“Dengan keseimbangan kehidupan dan kerja, kami mempunyai banyak masa untuk berfikir mengenai apa yang kami benar-benar mahukan dalam hidup,” ujar George Whiting, 29.
Sementara itu, Ketua Eksekutif First Direct, Chris Pitt berkata, dengan jangkaan cara bekerja hibrid pada masa akan datang, ia memberi kesan besar kepada keputusan hidup seseorang, termasuk untuk mempunyai anak.
“Bagaimanapun, fleksibiliti itu hanya memberi manfaat kepada golongan pekerja berkolar putih berbanding mereka yang bekerja dalam bidang hospitaliti, runcit dan penjagaan kesihatan yang masih perlu pergi ke tempat kerja.
“Kita juga perlu melihat sama ada rancangan pasangan-pasangan yang ingin mempunyai anak dengan segera ini akan menjadi satu trend kerana tiada kenaikan jumlah kelahiran yang direkodkan dalam statistik rasmi sejak pandemik ini bermula,” katanya. – AGENSI


Petani buang 200 tan metrik sayur sehari
Oleh ROSLIZA MOHAMED

20 Jun 2021, 6:40 pm
KOTA BHARU – Lambakan sayur yang tidak dapat dijual semasa Perintah Kawalan Pergerakan (PKP) ketika ini menyebabkan 200 petani di Tanah Tinggi Lojing, Gua Musang terpaksa membuang sehingga 200 tan metrik sayur sehari.
Mereka hanya mampu berputih mata kerana perlu berdepan kerugian besar yang dianggarkan mencecah hingga RM400,000 setiap hari selepas membuang sayur-sayuran itu.
Persatuan Pekebun Sayur dan Bunga Bumiputera Lojing (PPSBL) mendesak kerajaan meluluskan cadangan pembinaan Kompleks Agro Biz Lojing Highlands yang berfungsi sebagai pusat pengumpulan dan pemasaran sayur dari kawasan tersebut.
Timbalan Pengerusi PPSBL, Yusup Abd. Rahamam berkata, pembinaan kompleks bernilai RM30 juta seluas lapan hektar itu sehingga kini belum dimuktamadkan sedangkan ia mampu menyelesaikan masalah lambakan sayur kritikal dialami mereka ketika ini.
“Cadangan ini sudah dibuat kepada Lembaga Pemasaran dan Pertanian (FAMA) pada Oktober tahun lalu lagi selepas kita berdepan masalah lambakan sayur apabila seluruh negara dikenakan PKP Mac tahun lalu.
“Setakat ini, Kelantan masih belum ada pusat pengumpulan seperti itu yang boleh menyelesaikan masalah ini bagi menguruskan pemasaran sayur-sayuran keluaran Lojing di luar Kelantan,” katanya pada sidang akhbar di sini hari ini.

Kosmo! Online hari ini melaporkan, Kerajaan negeri Kelantan sedang meneliti cadangan pihak pembekal untuk mewujudkan pusat pengumpulan sayur-sayuran dalam usaha menyelesaikan lambakan bahan mentah itu di pasaran. -K! ONLINE


Enam lokaliti di Sabah dan Pahang kena PKPD
Oleh SITI AMINAH MOHD YUSOF

20 Jun 2021, 6:52 pm
PETALING JAYA – Enam lagi lokaliti melibatkan lima kawasan di Sabah dan satu kawasan di Pahang dikenakan Perintah Kawalan Pergerakan (PKPD) berkuat kuasa Selasa ini sehingga 5 Julai depan.
Menteri Kanan (Keselamatan), Datuk Seri Ismail Sabri Yaakob berkata, PKPD di Sabah membabitkan Kampung Skim Pamalan, Keningau; Kampung Jaya Baru, Kunak; Taman Wijaya, Kota Kinabalu; Kampung Serudung Baru, Tawau dan Kampung Ladang Brumas, Kalabakan.
“Turut dikenakan PKPD satu lokaliti di Mentakab, Pahang melibatkan lima taman perumahan iaitu Taman Bukit Bendera, Taman Rimba, Taman Sri Layang, Taman Saga dan Taman Saga Indah.
“Kementerian Kesihatan (KKM) mengesahkan terdapat peningkatan kes Covid-19 di kawasan tersebut dengan pelaksanaan PKPD bertujuan menyekat pergerakan dan penularan
jangkitan wabak dari kawasan berisiko,” katanya dalam kenyataan akhbar di sini hari ini.
Tambahnya, PKPD di Kampung Pulutan, Nabawan, Sabah yang sepatutnya berakhir esok akan dilanjutkan sehingga 5 Julai depan berikutan masih terdapat jangkitan baharu direkodkan.
Sementara itu, Ismail turut mengumumkan penamatan PKPD melibatkan enam lokaliti di Sabah iaitu Kampung Murni C, Nabawan; Kampung Tamalang serta Kampung Tuguson, Kota Belud; Kampung Bergosong, Tawau; Pangsapuri Taman Permata, Sandakan dan Kampung Ongkilan, Kota Marudu.

Manakala, PKPD meliputi empat lagi lokaliti di Kuantan Pahang, Pahang turut tamat seperti dijadualkan esok iaitu Kampung Jaya Gading, sebahagian Kampung Seri Damai, Bandar Jaya Gading dan Kawasan perindustrian Gebeng. – K! ONLINE


Pesakit Covid-19 paling lama di Britain meninggal dunia
Oleh KOSMO!

20 Jun 2021, 4:31 pm
LONDON – Pesakit Covid-19 paling lama di Britain, Jason Kelk, meninggal dunia pada usia 49 tahun selepas lebih setahun bertarung nyawa di sebuah hospital di Yorkshire Barat, dekat sini, lapor portal MailOnline semalam.
Mendiang sebelum itu membuat keputusan untuk berhenti daripada menerima rawatan Covid-19 kerana sudah tidak sanggup hidup dengan keadaan begitu.
Menurut isterinya, Sue Kelk, ‘pertarungan’ suaminya selama lebih setahun itu amat memenatkan sehingga memaksa lelaki itu membuat keputusan untuk berhenti dirawat.
“Orang mungkin menyangka dia pengecut kerana menyerah dengan Covid-19 begitu sahaja.
“Saya berasakan itulah perkara paling berani yang dia boleh lakukan, iaitu dengan mengatakan bahawa dia sudah tidak sanggup hidup dihantui penyakit itu,” ujar Sue.
Jason yang menghidap diabetes jenis II dan asma dimasukkan ke hospital pada 31 Mac 2020 sebelum dipindahkan ke unit jagaan rapi.

Guru sekolah rendah itu kemudiannya kekal dirawat di situ dan bertarung nyawa melawan pelbagai penyakit selepas virus Covid-19 menyerang paru-paru dan merosakkan buah pinggangnya.
Tiga minggu lepas, dia memerlukan bantuan ventilator sepenuhnya untuk bernafas dan itu merupakan detik di mana Jason merasakan bahawa dia sudah letih.
“Dia cuma mahu mengakhiri semua ini. Meskipun ubat antibiotik yang diberikan menunjukkan kesan positif namun semangatnya sudah hilang,” kata Sue.
Jason meninggal dunia pada pagi semalam di samping Sue, ibu dan ayahnya serta adik perempuannya. – AGENSI


Calon SPM kemalangan semasa cari liputan internet
Oleh WAT KAMAL ABAS

20 Jun 2021, 4:25 pm
LARUT – Hanya kerana ingin mendapatkan capaian internet, seorang pelajar Sekolah Menengah Kebangsaan (SMK) Datuk Haji Hussein, Selama cedera parah dan dimasukkan ke hospital apabila terlibat dalam kemalangan jalan raya di Jalan Rantau Panjang – Selama pada Jumaat lalu.
Dalam kejadian pada pukul 9.45 pagi itu, pelajar tersebut, Siti A’isyah Mohd Idris, 17, yang juga calon Sijil Pelajaran Malaysia (SPM) 2021 patah peha kiri manakala tulang rahang mulutnya terpaksa dijahit.
Kemalangan berlaku ketika dia dalam perjalanan ke rumah bapa saudaranya untuk mengikuti sesi Pengajaran dan Pembelajaran Di Rumah (PdPR) secara atas talian disebabkan sukar mendapatkan capaian internet di rumahnya.
Menurut kakak mangsa, Siti Nurzulfa, 23, adiknya terbabit dalam kemalangan dengan sebuah kereta jenis BMW dan kini masih di Unit Rawatan Rapi (ICU) Hospital Taiping, namun keadaannya stabil.
Ujar Siti Nurzulfa, sejak sesi PdPR bermula, adiknya berulang-alik dari rumah mereka di Kampung Baru Batu 3 ke Taman Permai 2, Selama kira-kira tujuh kilometer dengan menunggang motosikal bagi mendapatkan liputan internet selain tidak mahu ketinggalan mengikut pembelajaran.
“A’isyah setiap hari terpaksa berulang alik untuk mengikuti kelas atas talian kerana dia merupakan pelajar harapan sekolah. Dia yang juga pelajar aliran sains merupakan harapan sekolah pada SPM kali ini.

“Walaupun malang tidak berbau, tetapi sekiranya capaian internet baik di kampung A’isyah tidak perlu berulang-alik ke sana,” katanya ketika ditemui pemberita di rumahnya. – K! ONLINE


Vaksin Pfizer dan Moderna tidak jejaskan kualiti sperma
Oleh KOSMO!

20 Jun 2021, 5:00 pm
MIAMI, FLORIDA – Satu kajian mendapati lelaki yang menerima suntikan vaksin Pfizer atau Moderna tidak akan mengalami penurunan jumlah sperma atau kualitinya, lapor akhbar New York Post kelmarin.
Kajian tersebut dijalankan oleh sekumpulan penyelidik dari Universiti Miami ke atas 45 responden yang sihat sebelum menerima suntikan pertama mereka dan 70 hari selepas dos kedua.
Penilaian terhadap kualiti sperma mereka mendapati tiada penurunan signifikan dalam mana-mana parameter sperma selepas menerima dua dos vaksin ‘messenger’ asid ribonukleik (mRNA) itu.
“Disebabkan vaksin-vaksin itu mengandungi mRNA dan bukannya virus hidup, kebarangkaliannya agak rendah untuk vaksin itu memberi kesan kepada parameter sperma,” ujar penulis penyelidikan tersebut, Dr. Ranjith Ramasamy.
Sementara itu, menurut Pengarah Perubatan Bersama, Institut Pembiakan Manusia di Chicago, Dr. David Cohen, kajian tersebut diharapkan dapat menghapuskan kebimbangan dalam kalangan sekumpulan lelaki yang enggan menerima suntikan pelalian Covid-19.
Ini susulan terdapat beberapa laporan awal yang mengaitkan vaksin Pfizer dan Moderna dengan masalah kesuburan.

“Kami kini mempunyai bukti yang dapat memberikan keyakinan kepada orang ramai bahawa risiko suntikan imunisasi terhadap jumlah sperma adalah amat rendah,” katanya. – AGENSI


Gagal seludup 450 liter minyak petrol
Oleh ROSLIZA MOHAMED

20 Jun 2021, 4:44 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) Kelantan merampas sebanyak 450 liter minyak petrol yang dipercayai cuba diseludup menggunakan sebuah kereta di kawasan Pengkalan Haram Dock di sini semalam.
Rampasan bernilai RM922.50 itu dilakukan sepasukan pegawai penguat kuasa KPDNHEP dengan kerjasama Agensi Kawalan Sempadan Malaysia (Aksem) dan Pasukan Polis Marin (PPM) pukul 11.30 malam.
Ketua Pegawai Penguatkuasa KPDNHEP Kelantan, Azanizam Affendi Juri berkata, pihaknya menerima maklumat mengenai aktiviti penyeludupan di kawasan berkenaan ketika melakukan rondaan di situ.
Menurutnya, apabila tiba di lokasi itu, kelihatan sebuah kereta jenis Proton Iswara Aeroback berada dalam keadaan mencurigakan di tebing Sungai Golok.
“Pemandu kereta itu menyedari kehadiran anggota penguat kuasa sebelum bertindak melarikan diri.
“Pemeriksaan di dalam kereta itu telah membawa kepada penemuan sebanyak 18 tong plastik di tempat duduk penumpang yang telah diubahsuai agar membolehkan ia membawa lebih muatan,” katanya dalam satu kenyataan hari ini.

Menurut Azanizam Affendi, selain minyak petrol, pihaknya turut menyita kereta tersebut yang dipercayai bernilai RM5,000. Kes disiasat mengikut Akta Kawalan Bekalan 1961. – K! ONLINE


Aniq Suhair gementar, teruja jadi sukarelawan Covid-19
Oleh MOHAMMAD SHAHEMY AZMI

20 Jun 2021, 4:26 pm
PETALING JAYA – Gembira dan teruja namun dalam masa sama, gementar!
Itu perasaan bercampur-campur yang dilalui pelakon muda, Aniq Suhair, 20, ketika melalui pengalaman hari pertama bergelar sukarelawan di Pusat Penilaian Covid-19 (CAC) di Stadium Titiwangsa, Kuala Lumpur semalam.
Pendatang baharu yang sedang meningkat naik mengakui berasa sungguh gembira kerana berpeluang merasai pengalaman bertugas bersama pasukan barisan hadapan memandangkan selama ini dia tidak menyangka akan terpilih menjadi sukarelawan di CAC.
“19 Jun 2021 (semalam), hari pertama memulakan pengalaman bersama petugas barisan hadapan. Secara kebetulan saya cuba memanfaatkan perintah kawalan pergerakan 3.0 (PKP 3.0) kali ini dengan menjadi sukarelawan.
“Saya tidak sangka terpilih dan kemudian diminta untuk bertugas di zon merah CAC di Stadium Titiwangsa, Kuala Lumpur,” katanya menerusi perkongsian yang dimuat naik dalam Instagram.
Kata jejaka tinggi lampai itu lagi, ketika bertugas, dia turut berpeluang menyarung sut pelindungan keselamatan (PPE) dan berasa sangat gementar.

“Badan ditenggelami lapisan PPE, hati berasa gementar, takut dan pada masa sama tidak sabar. Alhamdulillah semua pesakit Covid-19 yang datang semuanya dalam keadaan baik,” jelas.
Bagaimanapun, pelakon drama Kebaya Kasut Kanvas itu sebak apabila ada dalam kalangan pesakit Covid-19 terdiri daripada golongan kanak-kanak dan warga emas.
“Saya cuma mampu memberikan kata semangat dan menceriakan mereka,” ujarnya.
Menerusi perkongsian sama, Aniq sempat menitipkan pesanan kepada masyarakat supaya sama-sama berganding bahu meringankan bebas petugas barisan hadapan dengan mengikuti saranan yang dikeluarkan Majlis Keselamatan Negara (MKN).
“Dengan keadaan kes yang semakin meningkat, marilah sama-sama meringankan beban petugas barisan hadapan. Kita jaga kita dan kekal berada di rumah. Sama-sama kita putuskan rantaian Covid-19,” katanya. -K! ONLINE


Polis kesan individu iring mayat ke tempat pembakaran
Oleh MOHD SYALMIZI HAMID

20 Jun 2021, 4:04 pm
SEBERANG PERAI – Polis sedang mengesan sekumpulan individu yang dipercayai melanggar prosedur operasi standard (SOP) Perintah Kawalan Pergerakan (PKP) penuh dengan berarak mengiringi mayat di Jalan Tiram, Butterworth di sini baru-baru.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya membuka kertas siasatan hari ini selepas menerima laporan berhubung satu video yang tular di media sosial.
Menurutnya, video berdurasi kira-kira seminit yang berlegar di aplikasi TikTok dan Facebook itu memaparkan sekumpulan individu sedang berarak dan sebahagiannya dilihat menari, bermain gendang dan membawa sepanduk ketika mengiringi mayat yang diusung di atas keranda.
“Berdasarkan siasatan awal, kejadian itu dipercayai berlaku pada 17 Jun lalu dan video tersebut baru tular di media sosial hari ini.
“Polis telah mendapat butiran berhubung si mati dan kami sedang mengesan kumpulan individu sekitar 15 hingga 20 orang lelaki yang berarak tersebut,” katanya kepada pemberita hari ini.
Noorzainy berkata, siasatan awal mendapati mayat berkenaan dibawa dari Teluk Air Tawar ke tempat pembakaran mayat di Jalan Tiram dengan menaiki kenderaan mayat, namun kumpulan itu bertindak berarak sejauh kira-kira 50 meter daripada tempat pembakaran tersebut.

Menurutnya, kes itu disiasat mengikut Seksyen 269 Kanun Keseksaan serta Peraturan 9 Peraturan-peraturan Pencegahan dan Pengawalan Penyakit Berjangkit 2021. – K! ONLINE


Anggota bomba beri penjelasan isu diserang
Oleh IZZATUL ‘AIN AZMAN

20 Jun 2021, 4:55 pm
PETALING JAYA – Salah seorang anggota bomba yang terlibat dengan kes kebakaran yang tular semalam tampil memberi kenyataan di laman Facebook Friend of Bomba Malaysia semalam.
Menerusi video yang dimuat naik berdurasi enam minit enam saat itu memaparkan seorang anggota bomba memberitahu perkara yang patut dilakukan oleh orang awam sekiranya berlaku kebakaran di kawasan sekitar.
“Jika berlakunya kemalangan, orang awam perlu menghubungi nombor kecemasan seperti menelefon balai bomba berdekatan dan menyimpan nombor penyelamat di dalam telefon pintar.
“Seterusnya, sekiranya bantuan telah sampai di tempat kebakaran, seeloknya orang awam memberikan kerjasama seperti membantu pihak bomba daripada melakukan perkara yang bukan-bukan.
“Orang awam tidak sepatutnya menimbulkan emosi dan melakukan sesuatu yang mendatangkan kesan seperti menganggu atau menyerang anggota bomba semasa bertugas,” jelas anggota bomba itu.
Tambahnya lagi, anggota bomba adalah manusia yang membantu orang awam dengan tenaga mereka 100 peratus dengan bantuan jentera serta alatan yang khusus untuk menyelamatkan sesuatu kejadian mahupun orang awam.

“Kami manusia yang menggunakan tenaga jentera dan peralatan bomba serta menggunakan tenaga sendiri 100 peratus. Kami juga manusia biasa sama seperti kamu semua di luar sana.
“Saya sekali lagi ingin menegaskan telefon balai bomba berhampiran untuk sebarang kecemasan. In sha Allah, kami akan bantu dengan semampu kami untuk menyelamatkan harta benda dan nyawa masyarakat.
“Kami juga ingin memohon maaf jika berlakunya kesilapan dari pihak kami. Kami tidak meminta apa-apa cuma berikan kerjasama kepada pihak bomba untuk menjalankan tugas yang terbaik,” ujarnya. – K! ONLINE


KPDNHEP keluar kompaun RM2.94 juta, peniaga langgar SOP
Oleh MOHD AZLI ADLAN

20 Jun 2021, 4:08 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) telah mengeluarkan 473 kompaun kesalahan pelanggaran prosedur operasi standard (SOP) norma baharu sejak pelaksanaan Perintah Kawalan Pergerakan (PKP) 1.0 pada 18 Mac tahun lalu.
Timbalan Menterinya, Datuk Rosol Wahid berkata, kompaun yang dikeluarkan terhadap peniaga sehingga semalam itu melibatkan amaun keseluruhan RM2.94 juta.
Beliau berkata, antara kesalahan yang dilakukan ialah tiada penjarakan fizikal, tidak mengimbas MySejahtera, tidak menulis rekod kemasukan pelanggan di buku log dan menjalankan aktiviti yang tidak dibenarkan.
“Kesalahan lain ialah gagal melaksanakan had maksimum kemasukan pelanggan, tidak mematuhi waktu operasi dan tidak memakai pelitup muka.
“Saya ingin tekankan mengeluarkan kompaun bukanlah keutamaan KPDNHEP. Ia tindakan terakhir selepas advokasi yang diberikan diberikan terlebih dahulu tidak dipatuhi,” katanya ketika ditemui selepas menyantuni anggota keselamatan yang mengawal sekatan jalan raya (SJR) Kampung Tajin di sini hari ini.
Rosol berkata, secara dasarnya, rata-rata peniaga di negara ini amat mematuhi SOP norma baharu ditetapkan dengan kadar pematuhan setinggi 98 peratus.

Begitupun, beliau mengakui terdapat dua peratus golongan tersebut yang masih berdegil dan culas mematuhi SOP terbabit walaupun telah berkali-kali dinasihatkan. – K! ONLINE


Rebat RM20 bagi warga 50 tahun guna Grab ambil vaksin
Oleh MOHD YUNUS YAKKUB

20 Jun 2021, 5:00 pm
SHAH ALAM – Golongan berusia 50 tahun ke atas yang menggunakan perkhidmatan aplikasi Grab bagi pengambilan vaksin Covid-19 bermula 1 Julai depan boleh memohon rebat RM20 bermula hari ini.
Menteri Besar Selangor, Datuk Seri Amirudin Shari berkata, rebat sah sehingga 30 September depan adalah menerusi Pakej Kita Selangor 2.0 yang diumumkan pada 9 Jun lalu.
“Rebat sebanyak RM20 disediakan, tebus dengan membuat pesanan pengangkutan menerusi aplikasi Grab.
“Pendaftaran boleh dilakukan menerusi www.platselangor.com dan klik Inisiatif MBI Bisnes Amal,” katanya dalam kenyataan di laman Facebook rasminya hari ini.
Amirudin ketika mengumumkan Pakej Kita Selangor 2.0 sebelum ini memberitahu, inisiatif itu bakal memberi manfaat kepada hampir 50,000 individu di seluruh negeri dengan peruntukan RM1juta.
Ujar beliau, langkah itu bagi menggalakkan dan memudahcara mereka yang akan menerima vaksin di Selangor terutamanya golongan warga emas.

“Selain itu, Pusat Khidmat Masyarakat (PKM) setiap DUN akan menyelaras bantuan pengangkutan bagi mereka yang berada jauh dari Pusat Pemberian Vaksin (PPV) atau mengalami kesukaran logistik.
“Bantuan ini akan diutamakan bagi kawasan luar bandar dan tidak mempunyai capaian pengangkutan awam atau e-hailing,” katanya. – K! ONLINE


Pekerja parah dilanggar lari, Sarah dan Shuib buru Myvi hijau
Oleh MOHAMMAD SHAHEMY AZMI

20 Jun 2021, 4:10 pm
PETALING JAYA – Pasangan selebriti, Siti Sarah dan Shuib kesal dengan kecelakaan yang menimpa seorang pekerjanya apabila terlibat dalam satu kejadian langgar lari di Johor Bahru hari ini.
Lebih malang lagi, pekerja terbabit, Muhammad Afiq Hidayat Mohd. Fauzi yang menaiki motosikal mengalami kecederaan serius selepas paha dan kedua-dua belah tangannya patah, manakala hidung serta pipinya pula koyak selepas dilanggar sebuah kereta jenis Perodua Myvi berwarna hijau.
Menerusi satu hantaran yang dimuat naik Sarah dalam Instagramnya berkata, dia serta suami akan menjejaki pemilik Perodua Myvi tersebut sehingga dapat untuk mendapatkan keadilan buat pekerjaanya.
“Ya Allah dugaan untuk pekerja saya @bubblebeemalaysia_hq kena langgar lari. Ya Allah kenapalah dah langgar nak kena lari? Tak boleh ke tolong.. biadab! Kalau jadi kat keluarga awak macam mana?
“Staff kami dekat Muar kemalangan langgar lari tapi orang ramai dapat nombor kereta yang langgar tu. Tangan dua-dua patah, paha patah! Pipi koyak hidung koyak!” maklumnya dalam Instagram.
Sementara itu, Shuib pula meminta orang ramai membantunya mengesan pemilik Perodua Myvi berwarna hijau yang telah melarikan diri sebaik sahaja kemalangan tersebut berlaku.

“Malangnya, kereta yang melanggar budak ni boleh lari! Tolong viralkan sebab sampai sekarang pemilik kereta yang langgar masih tak serah diri! Detail kereta JKF 9590 Myvi hijau,” katanya.
Sebagai majikan, pasangan suami isteri menegaskan bahawa mereka akan mencari peguam untuk menuntut pembelaan ke atas nasib yang menimpa pekerjanya.
“Silap besar lari dik (pelaku). Saya akan cari peguam! Mungkin budak ini (mangsa) bukan darah daging saya.
“Tapi dia adalah keluarga Bubblebee Malaysia dan kami akan tuntut,” kata Sarah. -K! ONLINE


APMM rampas 50 bubu naga
Oleh MOHD SYALMIZI HAMID

20 Jun 2021, 3:31 pm
GEORGE TOWN – Maritim Malaysia (APMM) merampas sebanyak 50 set bubu naga dalam serbuan di empat lokasi di sekitar satu batu nautika barat pesisir pantai Penaga, Kepala Batas dekat sini semalam.
Pengarah Maritim negeri, Kapten Maritim Abd. Razak Mohamed berkata, rampasan itu dibuat semasa pihaknya melakukan rondaan rutin Op Pertiwi/Benteng Laut sekitar pukul 4.20 hingga 5.20 petang.
Beliau berkata, pasukannya mengesan beberapa pelampung di permukaan air yang mencurigakan dan disyaki penanda bubu naga semasa tugasan rondaan itu.
“Pemeriksaan di keempat-empat lokasi berjaya mengesan bubu naga yang dipasang oleh individu tidak bertanggungjawab.
“50 set bubu naga yang bernilai hampir RM6,000 itu kemudiannya dibawa ke Jeti Polis Marin Batu Uban untuk tindakan lanjut,” katanya dalam satu kenyataan hari ini.
Menurutnya, kes berkenaan disiasat mengikut Seksyen 11(3)(c) Akta Perikanan 1985 kerana menangkap ikan dengan menggunakan kaedah yang tidak dibenarkan.

Dalam pada itu, beliau mengingatkan nelayan supaya mematuhi undang-undang dan tidak melanggar syarat lesen perikanan kerana penggunaan bubu naga adalah diharamkan.
Beliau berkata, orang ramai boleh membuat sebarang laporan, aduan dan kecemasan di laut dengan menghubungi talian 24 jam MERS 999 dan Pusat Operasi Maritim Zon Maritim Pulau Pinang di talian 04-262 6146. – K! ONLINE


Tempahan Arteon R-Line 4Motion dibuka
Oleh AFIFI HAFIZ MOHD NOR

20 Jun 2021, 3:13 pm
PETALING JAYA – Volkswagen Passenger Cars Malaysia (VPCM) kini membuka tempahan untuk model Arteon R-Line 4MOTION baharu.
Menurut kenyataan VPCM, model yang dipasang di Pekan, Pahang itu dijangka akan dijual pada harga antara RM245,000 antara RM255,000 apabila dilancarkan.
Katanya, Arteon merupakan model utama Volkswagen dan diperkenalkan ke pasaran Malaysia pada tahun lalu.
“Menampilkan gaya dan kelajuan, Arteon baharu hadir dengan beberapa penambahbaikan seperti kemas kini pada bahagian dalaman dan luaran, selain teknologi dan enjin baharu.
“Arteon menjadi model pertama yang menggunakan logo Volkswagen dan R baharu dengan karekter atletik Arteon R-Line diserlahkan dengan kemasan R-Line yang sporty,” katanya dalam satu kenyataan.
Tambahnya, jeriji gril dan bampar hadapan model itu turut direka semula supaya kelihatan lebih mantap dengan lampu utama diod pemancar cahaya (LED) penuh.

“Pada bahagian belakang, lampu LED 3D dengan lampu isyarat membelok berturutan meningkatkan lagi karekter reka bentuk Arteon.
“Arteon sememangnya dibina untuk prestasi dengan enjin turbo 2.0L TSI yang dipadankan bersama kotak gear direct shift klac basah tujuh kelajuan DSG untuk menghasilkan kuasa maksimum 280PS dan tork 350Nm,” tambahnya.
VPCM menawarkan Arteon R-Line 4MOTION dalam lima warna seperti ialah biru (Lapiz Blue), kelabu (Manganese Grey), perak (Pyrite Silver) serta warna dengan efek mutiara hitam (Deep Black) dan putih (Oryx White).
Tempahan boleh dibuat di www.volkswagen.com.my.


PATI ditangkap ketika mencari lokasi menyorok
Oleh MOHD YUNUS YAKKUB

20 Jun 2021, 2:14 pm
SABAK BERNAM – Sekumpulan 13 pendatang asing tanpa izin (PATI) Indonesia yang baharu 10 minit menyusup masuk negara ini berjaya ditahan di Jalan Baru Kampung Mandur Wahit Tali Air 4, Sekinchan di sini hari ini.
Mereka yang termasuk empat wanita berusia 18 hingga 55 tahun ditangkap pukul 1.40 pagi ketika mencari lokasi untuk menyorok diri sementara menunggu waktu siang.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, siasatan awal mendapati mereka bertolak dari Tanjung Balai, Indonesia pukul 2 pagi semalam sebelum tiba di negara ini pukul 1.30 pagi tadi.
Katanya, hasil siasatan mereka membayar di antara RM1,000 hingga RM1,500 bagi memasuki negara ini menggunakan bot dan mendarat di pesisir pantai Sekinchan.
“Sewaktu penahanan dilakukan mereka sedang mencari lokasi untuk menyorok sebelum dipercayai menggunakan perkhidmatan e-hailing pada waktu siang.
“Semakan menunjukkan terdapat PATI yang ditangkap itu mempunyai kaitan keluarga dan akan menuju ke Lembah Klang,” katanya ketika dihubungi Kosmo! hari ini.

Beliau menegaskan, kesemua individu berkenaan yang gagal mengemukakan sebarang dokumen perjalanan yang sah dihantar ke Balai Polis Sekichan untuk tindakan lanjut.
Rizal menjelaskan kes disiasat mengikut Akta Imigresen 1959/63. – K!ONLINE


5,293 kes baharu Covid-19
Oleh SITI A'ISYAH SUKAIMI

20 Jun 2021, 2:59 pm
PUTRAJAYA – Angka kes harian negara masih melebihi 5,000 dengan 5,293 kes hari ini menjadikan jumlah kes positif Covid-19 sebanyak 696,408 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka sebanyak 1,680 kes, diikuti oleh Negeri Sembilan sebanyak 693 kes dan Sarawak sebanyak 661 kes.
“Seterusnya, Johor (627 kes), Kuala Lumpur (379 kes), Perak (205 kes), (Melaka (183 kes), Kedah (170 kes), Kelantan (167 kes), Sabah (163 kes), Labuan (156 kes) dan Pulau Pinang (114 kes).
“Pahang pula (77 kes), Terengganu (12 kes), Putrajaya (empat kes) dan Perlis (dua kes),” katanya menerusi laman Facebook beliau di sini hari ini. – K! ONLINE


27 individu terkedu dikompaun RM155,000
Oleh MOHAMAD FAIZAL HASHIM

20 Jun 2021, 3:41 pm
KULAI – Seramai 27 individu yang kemaruk berhibur di pusat hiburan dikenakan kompaun keseluruhan berjumlah RM155,000 hasil serbuan ke atas sebuah premis di Jalan Kenanga 29/9, Bandar Indahpura, di sini, tengah malam tadi.
Dalam operasi yang dibuat pukul 12.15 tengah malam itu, seramai 26 individu ditahan berusia lingkungan 16 hingga 53 tahun ditahan kerana melanggar prosedur operasi standard (SOP) Perintah Kawalan Pergerakan (PKP) 3.0.
Ketua Polis Daerah Kulai Superintendan Tok Beng Yeow berkata, turut ditahan dalam operasi sama ialah seorang lelaki yang mengaku sebagai pemilik premis.
Katanya, bertindak atas maklumat, sepasukan pegawai dari Balai Polis Kulai dan Bahagian Siasatan Jenayah (BSJ) telah membuat serbuan dan pemeriksaan di sebuah premis pusat hiburan terbabit.
“Hasil serbuan dan pemeriksaan mendapati terdapat sekumpulan 22 lelaki dan empat wanita tempatan sedang berkumpul dalam premis tersebut. Premis itu tiada lesen perniagaan yang sah untuk beroperasi.
“Pihak polis mengeluarkan kompaun RM25,000 terhadap pemilik premis manakala RM5,000 ke atas setiap pengunjung kerana melanggar Akta Pencegahan Dan Pengawalan Penyakit Berjangkit 1988 (Akta 342) berkumpul tanpa alasan yang munasabah,” katanya dalam kenyataan di sini hari ini. – K! ONLINE


MBI bantu penduduk pinggir bandar
Oleh ZAKI SALLEH

20 Jun 2021, 3:27 pm
IPOH – Bukan sahaja penduduk kampung, malah mereka yang tinggal di pinggir bandar turut terkesan sepanjang Perintah Kawalan Pergerakan (PKP) 3.0 berikutan terpaksa menghadkan pergerakan termasuk tidak boleh berniaga dan keluarga bekerja.
Atas keprihatinan tersebut, sebanyak 50 keluarga yang dikenal pasti telah dibantu menerusi Program Majlis Bandaraya Ipoh (MBI) Prihatin kepada penduduk-penduduk di sekitar bandaraya ini yang memerlukan.
Ahli Majlis MBI Zon 1 (Hulu Kinta), Datuk Mazlan Abd Rahman berkata, antara penduduk yang dilawati ialah di Kampung Kuang Hilir, Taman Chemor Mesra, Kampung Baru Tanah Hitam dan Kampung Gunung Genting Tambun.
Menurut beliau, setiap keluarga menerima sumbangan barang-barang dapur seperti beras, telur, minyak masak dan makanan kering serta pelitup muka.
“Keluarga-keluarga ini telah kita kenal pasti terjejas sumber pendapatan mereka semasa PKP 3.0, justeru MBI mengambil inisiatif menghulurkan bantuan.
“Ini adalah program berterusan yang telah dilaksanakan secara berperingkat-peringkat secara bersasar,” ujarnya selepas menyampaikan sumbangan tersebut semalam.

Pada program turun padang itu, Mazlan turut meluangkan masa menziarahi seorang pesakit penyakit kencing manis, Zalina Osman, 56, di Hulu Kinta serta menghulurkan sumbangan.
“Akibat penyakit itu, Zalina atau Makcik Nab terpaksa melakukan pembedahan pada bahagian kaki kiri dan ini menyukarkannya untuk bergerak.
“Atas keprihatinan tersebut, kami menyampaikan sedikit sumbangan agar bagi meringankan keperluan beliau sekeluarga,” ujarnya. – K! ONLINE


Tragedi malang beli telefon dapat kotak sahaja
Oleh IZZATUL ‘AIN AZMAN

20 Jun 2021, 2:54 pm
PETALING JAYA – Nasib malang seorang wanita yang kecewa kerana hanya menerima kotak telefon pintar apabila gajet tersebut dipercayai dicuri pihak tidak bertanggungjawab tular di laman Twitter sejak semalam.
Menurut wanita dengan [email protected] itu, bungkusan telefon pintar yang dibeli untuk anaknya menerusi sebuah laman e-dagang itu sudah pun dalam keadaan koyak sebelum dia sempat membukanya.
“Penjual sudah pun membalut kotak telefon pintar tersebut dengan kertas lain sebelum dimasukkan ke dalam plastik bungkusan kurier. Kertas dan plastik kurier dua-dua koyak.
“Jadi, apabila isu begini berlaku, adakah saya perlu biarkan dan menerima perkara ini dari servis perkhidmatan kurier yang diberikan?” ciapnya.
Dalam pada itu, penghantar barang syarikat kurier tersebut sempat berjumpa dengannya dan memberitahu bahawa rider tersebut menerima bungkusan yang sudah dibuka itu dari awal lagi.
Rata-rata pengguna laman Twitter menasihatinya supaya lebih berhati-hati apabila membeli barangan elektronik secara online dan meminta wanita itu untuk membuat laporan.

Menurut seorang pengguna bernama @QueeeenShaq berkata, setiap kali dia menerima barang pembelian online, dia akan mengambil video ketika membuka barang tersebut supaya dapat digunakan sebagai bukti sekiranya barang sudah rosak sebelum dia menggunakannya.
“Saya akan buat video ketika membuka barangan tersebut supaya jika ada kerosakan pada awal, ada bukti rakaman bahawa barangan itu sudah rosak, bukan sebab saya,” jelasnya.
Pengguna bernama @noob_nonsense pula berkata, wanita itu perlu membuat aduan di Suruhanjaya Komunikasi dan Multimedia Malaysia (SKMM).
“Buat aduan pada SKMM. Jika awak buat aduan di sini, mereka akan siasat kes hingga selesai. Orang yang mengambil barangan tersebut perlu pulangkan semula kepada tuan badan apabila pihak atasan terima aduan. Saya cerita berdasarkan pengalaman saya,” katanya. – K! ONLINE


Kedai fotostat, alat tulis dipertimbang beroperasi semula
Oleh MOHD AZLI ADLAN

20 Jun 2021, 3:22 pm
HULU TERENGGANU – Kerajaan sedang mempertimbangkan untuk membenarkan kedai fotostat dan alat tulis kembali beroperasi pada tempoh pelaksanaan Perintah Kawalan Pergerakan (PKP) penuh.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kementeriannya telah menyuarakan permohonan tersebut kepada Majlis Keselamatan Negara (MKN) pada Jumaat lalu.
“Saya difahamkan Kementerian Dalam Negeri (KDN) juga telah mengemukakan permohonan sama kepada MKN semalam (kelmarin).
“Kita sedar rungutan ramai ibubapa tentang penutupan kedai alat tulis dan fotostat sedangkan ia amat perlu untuk anak-anak mereka yang sedang menjalani pengajaran dan pembelajaran di rumah (PdPR),” katanya di sini hari ini.
Rosol berkata, Kementerian Perdagangan Dalam Negeri dan Hal Ehwal Pengguna (KPDNHEP) secara dasarnya bersetuju pembukaan semula kedai alat tulis dan fotostat ini amat wajar.
Oleh itu, beliau berkeyakinan permohonan pembukaan semula kedai alat tulis dan fotostat tersebut akan diputuskan MKN pada masa terdekat.

Sebelum ini, ramai ibubapa merungut tidak dapat membeli alat tulis dan membuat salinan kerja sekolah untuk anak-anak mereka kerana bukan semua keluarga memiliki mesin pencetak. – K! ONLINE


‘Mama tak kahwin sebab nak jumpa ayah di akhirat’
Oleh MOHD. HAIKAL ISA

20 Jun 2021, 2:43 pm
PETALING JAYA – Lebih 20 tahun membesar tanpa figura seorang bapa di sisi, penyanyi Kaka Azraff meluluhkan hati dan membuatkan mata pengikutnya ‘berkaca’ dengan ucapan ‘Selamat Hari ‘Bapa’ buat ibunya.
Ujar Kaka atau nama lengkapnya, Nor Atiqa Noor Azraff, selepas kematian bapa, ibunyalah yang bertanggungjawab menduduki kerusi lelaki termahal dalam hidup mereka sekeluarga.
“Lebih 20 tahun selepas ayah pergi, mama besarkan anak-anak sendiri. Seorang diri. Mama tak nak kahwin lain sebab dia nak jumpa ayah di akhirat.
“Insya-Allah mama, dengan izin-Nya. Mama kerja, mama bayar semua bil, mama handle (jaga) semua anak sendiri. Membesar dengan melihat usaha mama seorang diri buat semua ini, menjadikan Kaka kuat semangat untuk kejar impian iaitu, ‘nak buat mama hidup senang’,” katanya.
Luah pelantun lagu Gila itu, dia berjanji untuk sentiasa melunaskan impian iaitu membahagiakan ibunya, Redida Aziz yang kini berusia 66 tahun.
“Impian saya untuk membahagiakan mama dan saya takkan pernah berhenti selagi mama masih ada.

“Selepas pemergian ayah, mama tak pernah buat kami adik-beradik berasa kurang. Jadi untuk itu, ‘Selamat Hari Bapa’, mama. Nanti lepas semua ini dah berakhir, Kaka bawa mama pergi bercuti okey,” kata anak saudara Ratu Rock negara, Ella itu.
Kaka dilahirkan dan dibesarkan di Klang, Selangor. Bapanya, Noor Azraff Aminuddin meninggal dunia sekitar 20 tahun lalu. Sebelum ini, Kaka pernah berkongsi bahawa ibunya menyara hidup mereka sekeluarga dengan pendapatan sebagai pekerja kilang. – K! ONLINE


Remaja, rakan diberkas curi duit tabung anak yatim
Oleh DIYANATUL ATIQAH ZAKARYA

20 Jun 2021, 2:17 pm
MELAKA – Dua lelaki termasuk remaja 16 tahun diberkas polis selepas sembilan jam mencuri duit tabung sumbangan untuk anak-anak yatim di Masjid Al Faizin Kampung Padang, Bukit Lintang di sini semalam.
Suspek bersama rakannya berusia 29 tahun dicekup antara pukul 2.45 hingga 3 petang di Rumah Awam Air Molek di sini.
Ketua Polis Daerah Melaka Tengah, Asisten Komisioner Afzanizar Ahmad berkata, pihak polis menerima laporan berhubung kejadian kira-kira pukul 9.55 pagi menerusi laporan dibuat oleh seorang jemaah yang menyedari kejadian selepas menunaikan solat subuh.
Katanya, pengadu mendapati tabung derma anak-anak yatim dimiliki oleh Maahad Tahfiz Darul Quran Wal Qiraat yang di letakkan di ruang pintu masuk masjid telah dipecahkan.
“Semakan rakaman televisyen litar tertutup (CCTV) di masjid tersebut menunjukkan dua lelaki telah masuk ke masjid tersebut dalam keadaan memakai topi keledar dan pelitup muka pada pukul 4.32 pagi.
“Berdasarkan hasil maklumat itu, kita telah membuat tangkapan suspek pertama iaitu seorang remaja berusia 16 tahun pada pukul 2.45 petang di Rumah Awam Air Molek, diikuti tangkapan kedua kira-kira 15 minit kemudian melibatkan lelaki berusia 29 tahun di perumahan sama,” katanya ketika dihubungi di sini hari ini.

Tambahnya, anggaran wang sumbangan di dalam tabung yang dipecahkan suspek adalah sebanyak RM278.
Mengulas lanjut, beliau berkata, penangkapan kedua-dua suspek berjaya menyelesaikan empat kes membabitkan kejadian pecah masuk pejabat sekolah dan pecah tabung masjid di kawasan Kandang serta Tiang Dua.
“Dalam tangkapan tersebut polis juga merampas wang tunai kira-kira RM165, alat pemotong besi, topi keledar, pakaian, walkie-talkie.
“Suspek remaja juga mempunyai rekod lampau di bawah Seksyen 506 Kanun Keseksaan kerana mengugut, manakala rakannya membabitkan jenayah pecah premis,” katanya.
Katanya, kedua-dua suspek kini direman selama tiga hari sehingga 23 Jun ini bagi membantu siasatan lanjut mengikut Seksyen 380 Kanun Keseksaan.
“Mereka juga akan dibawa ke Bahagian Siasatan Jenayah Narkotik (BSJN) untuk tujuan saringan ujian air kencing,” katanya. – K! ONLINE


‘Allah tahu dia memang ahli syurga’ – Nabil reda isteri keguguran
Oleh MOHD. HAIKAL ISA

20 Jun 2021, 1:32 pm
PETALING JAYA – “Allah sayang dia, Allah terlalu sayangkan dia. Dan, Allah tahu dia memang ahli syurga.”
Demikian kata selebriti popular, Nabil Ahmad apabila hasratnya untuk menimang cahaya mata keempat tidak kesampaian apabila isterinya, Nazirah Ayub mengalami keguguran beberapa hari lalu.
“Allah nak bawa dia pergi Syurga, Insya-Allah. Semoga dia bantu ibu dan ayahnya dekat akhirat nanti,” kata pengacara program MeleTOP itu ketika dihubungi kepada Kosmo! Online sebentar tadi.
Nabil atau nama lengkapnya, Ahmad Nabil Ahmad, 38, memberitahu, dia reda dengan segala perancangan Allah walaupun tidak menafikan mempunyai pengharapan untuk menimang cahaya mata lelaki.
“Saya jalani kehidupan sekarang mesti ada al-khauf (takut) dan al-raja’ (mengharap). Mengharap kepada untuk perkara-perkara yang baik.
“Takut kalau Allah tak terima kita, tak pandang kita. Tapi untuk urusan zuriat, memang sejak anak pertama, saya serah 100 peratus pada Allah sebab kita manusia memang tiada kuasa untuk buat apa-apa.

“Kalau Allah kata tak jadi, maka tidak jadilah. Ini (keguguran) berlaku kali pertama, Alhamdulillah dapat handle (tangani) dengan baik dan tenang.
“Memang saya tak nafikan memang ada pengharapan untuk tambah zuriat dan mahukan anak lelaki tapi saya sentiasa berserah. Rezeki dapat ketiga-tiga anak, memang saya berserah. Kalau tak jadi, kita tak kecewa sangat,” luah Nabil.
Bapa kepada tiga cahaya mata itu memaklumkan lagi, dia percaya bahawa Allah sebaik-baik perancang dalam setiap kehidupan manusia.
“Saya dan isteri cuba kuatkan diri masing-masing. Allah tahu apa yang terbaik buat kita. Dialah sebaik-baik perancang.
“Allah suruh buat lagi, rancang lagi. Itu sahaja. Insya-Allah,” katanya.
Semalam, isteri Nabil mendedahkan dia mengalami keguguran ketika usia kandungan mencecah tiga bulan menerusi sebuah video yang dimuat naik dalam Instagramnya.
Terdahulu, Nabil dan isterinya mendirikan rumah tangga pada 30 September 2011 dan dikurniakan tiga anak perempuan iaitu Naira Mikayla, 9, Layla Medyna, 6 dan Mishall Imani, 2. – K! ONLINE


MAIPk salur RM10 juta bantu golongan terkesan PKP 3.0
Oleh ZAKI SALLEH

20 Jun 2021, 1:34 pm
IPOH – Majlis Agama Islam dan Adat Melayu Perak (MAIPk) memperuntukkan agihan khas berjumlah RM10 juta bagi Bantuan Kecemasan Kelangsungan Hidup MAIPk untuk membantu keperluan kebajikan dan kehidupan mereka yang terjejas semasa Perintah Kawalan Pergerakan (PKP) 3.0 ketika ini.
Bantuan sekali terima ini berjumlah antara RM200 hingga RM400 mengikut kategori penerima.
MAIPk dalam satu kenyataan memberitahu, peruntukan khas itu dikhususkan untuk mereka yang kehilangan pekerjaan, diberi cuti tanpa gaji kerana majikan menutup operasi, golongan penjaja dan peniaga kecil serta pekerja B40 yang terjejas sumber pendapatan susulan penguatkuasaan perintah berkenaan.
Menurut kenyataan tersebut, antara golongan penerima yang disasarkan ialah penerima bantuan kewangan bulanan MAIPk iaitu asnaf, fakir miskin, anak yatim dan penerima bantuan sewa rumah.
“Turut layak ialah golongan bersasar yang diuruskan oleh MAIPk dengan kerjasama agensi kerajaan atau persatuan seperti guru sekolah agama rakyat, peniaga dan petani yang berdaftar dengan agensi bertanggungjawab, pemandu pengangkutan awam dan orang kelainan upaya.
“Mereka yang bukan dalam kategori disebutkan tadi tetapi terjejas sumber pendapatan disebabkan PKP 3.0 juga boleh memohon untuk dipertimbangkan mengikut syarat yang ditetapkan,” ujar kenyataan tersebut.

Bantuan dana khas semasa PKP 3.0 ini bagaimana pun tidak dibuat melalui permohonan individu sebaliknya melalui kaedah-kaedah yang ditetapkan oleh MAIPk.
“Kategori pertama iaitu penerima bantuan kewangan bulanan MAIPk tidak perlu memohon kerana bantuan akan dimasukkan ke dalam akaun masing-masing bermula bulan ini manakala golongan bersasar pula senarai nama mereka akan diperolehi menerusi jabatan atau agensi bertanggungjawab.
“Untuk golongan ketiga, penerima akan dikenal pasti pada peringkat daerah, mukim dan kampung melibatkan penghulu, ketua kampung dan jawatankuasa masjid di kawasan masing-masing,” jelas kenyataan itu. – K! ONLINE


Gemuk pun popular, bapa saya Amy Search – Nabila Huda
Oleh MOHAMMAD SHAHEMY AZMI

20 Jun 2021, 1:23 pm
PETALING JAYA – Naik angin dan berang dihina, pelakon Nabila Huda memberi amaran keras kepada individu yang suka membanding-bandingkan bentuk badannya dengan orang lain.
Menerusi satu hantaran dalam Instagramnya, pelakon filem Munafik itu kelihatan geram dan tidak senang apabila mendakwa masih ada pihak memperlekehkan bentuk badannya.
“Saya bagi amaran keras kepada sesiapa sahaja yang suka membanding-bandingkan bentuk badan saya. Lebih baik awak berhenti kalau tidak mahu saya keluarkan kata-kata kesat yang boleh menyakiti hati anda dan keluarga.
“Awak kenal saya, tetapi sebenarnya awak tidak tahu siapa saya yang sebenarnya. Saya bersuara mewakili, sama ada lelaki dan perempuan yang melalui benda ini (fizikal dihina),” katanya.
Dalam hantaran itu juga, Nabila dengan tegas meminta masyarakat supaya berhenti daripada sewenang-wenangnya membuat perbandingan tentang fizikal orang lain.
“Tidak kira macam mana rupa kita, rambut kita, kulit kita dan bentuk badan kita, setiap orang dilahirkan cantik dengan cara mereka sendiri. Berhenti membanding-bandingkan,” jelasnya.

Dalam pada itu, Nabila atau nama penuhnya Nabila Huda Suhaimi, 36, turut menyenaraikan beberapa kelebihan yang ada dalam hidupnya walaupun mengakui kini berbadan gemuk.
“Saya gemuk, tapi saya berkahwin, ada suami dan anak. Saya ada rumah, boleh memasak, bahagia, ada kerjaya.
“Saya adalah pemenang aktres terbaik, kulit saya cantik, saya ketawa siang dan malam, hidung saya mancung, bibir saya seksi dan saya dilahirkan popular,” tulisnya dalam Instagram.
Tambahnya lagi, dia turut memiliki tujuh ekor kucing, dua buah kereta dan motosikal serta disayangi semua orang.
“Bapa saya Amy Search (penyanyi terkenal). Awak ada? Awak tidak ada apa-apa,” katanya.
Perkongsian Nabila itu turut mendapat perhatian dan sokongan oleh rakan-rakan selebriti lain antaranya Erma Fatima, Shima Anuar, Daiyan Trisha, Mona Allen, Ika Nabella, Fizo Omar dan Adeline Tsen. – K! ONLINE


JKM agih 28,097 bakul makanan di Pahang
Oleh ABDUL RASHID ABDUL RAHMAN

20 Jun 2021, 1:26 pm
ROMPIN – Jabatan Kebajikan Masyarakat (JKM) Pahang mengagihkan sebanyak 28,097 bakul makanan kepada ketua isi rumah (KIR) yang terjejas ekoran Perintah Kawalan Pergerakan (PKP) 3.0 di negeri ini.
Pengarah JKM Pahang, Zulkhairi Zainol Abidin berkata, agihan bantuan dalam Pakej Bantuan Perlindungan Ekonomi dan Rakyat Malaysia (Permai) itu dilakukan secara berperingkat bermula April lalu yang dijangka selesai sepenuhnya akhir bulan ini.
“Program bakul makanan Permai bernilai RM100 setiap satu ini diberikan kepada individu yang layak, kebanyakannya diberikan kepada penerima bantuan bulanan JKM seluruh negeri.
“Pegawai JKM di peringkat daerah bertanggungjawab sepenuhnya mengagihkan bantuan keperluan asas berkenaan seperti beras, minyak masak, tepung, sardin, mee hoon dan gula,” katanya di sini hari ini.
Menurut Zulkhairi, bantuan yang diberikan diharap dapat meringankan beban golongan kurang berkemampuan meneruskan kehidupan sepanjang PKP 3.0 yang berakhir pada 28 Jun ini.
“Kuantan menjadi daerah terbanyak menerima program bakul makanan Permai iaitu sebanyak 6,388 diikuti Temerloh (3,759), Pekan (3,662), Lipis (2,300), Bentong (2,114), Bera (2,002),Rompin (1,972) dan Jerantut (1,937), Raub (1,567), Maran (1,565) dan Cameron Highlands (576),” katanya. – K! ONLINE


Israel nafi vaksin untuk Palestin ‘rosak’
Oleh KOSMO!

20 Jun 2021, 1:44 pm
BAITULMUQADDIS – Kementerian Kesihatan Israel mendakwa bekalan satu juta vaksin Pfizer tamat tempoh yang sepatutnya dihantar ke Palestin masih boleh berfungsi dengan baik, lapor akhbar Times Of Israel, semalam.
Kementerian itu dalam satu kenyataan berkata vaksin Pfizer-BioNTech masih berada dalam keadaan sempurna dan merupakan bekalan samayang sedang diberikan kepada warga Israel.
Pegawai mengatakan bahawa ia adalah amalan biasa untuk menggunakan vaksin yang tarikh luputnya sudah hampir dan selagi tarikhnya belum tiba, pengeluar menganggapnya selamat untuk digunakan.
Pihak Kementerian Kesihatan Palestin di Ramallah pula dilaporkan khuatir tarikh luput yang sangat hampir akan menyebabkan skeptisisme dan ketakutan terhadap vaksinasi dalam kalangan penduduk Palestin.
Baki bekalan vaksin yang ditetapkan untuk penghantaran seterusnya dikatakan mempunyai tarikh luput pada akhir Julai, kata pegawai Kementerian Kesihatan Israel pada petang semalam.
Menurut beberapa laporan media Israel semalam, pihak berkenaan masih berharap dapat mencapai persefahaman dengan Palestin agar vaksin tersebut tidak disia-siakan.

Namun begitu, pegawai tempatan memberitahu stesen televisyen Saluran 12 bahawa kumpulan pertama 100,000 dos vaksin yang ada sekarang berkemungkinan besar akan dibuang. – Agensi


Kerja baik pulih Menara Ladang Sibol B siap dua hari awal
Oleh NUR SHARIEZA ISMAIL

20 Jun 2021, 1:23 pm
CYBERJAYA – Kerja-kerja baik pulih menara komunikasi di Menara Ladang Sibol B, Kota Tinggi, Johor yang terbakar Selasa lalu berjaya dipulihkan lebih awal daripada yang dijadualkan.
Suruhanjaya Komunikasi dan Multimedia Malaysia (MCMC) dalam satu kenyataan berkata, kerja-kerja berkenaan telah siap sepenuhnya dua hari awal daripada jangkaan hari Selasa depan seperti yang ditetapkan sebelum ini.
“Menara komunikasi tersebut merupakan menara milik pihak Maxis yang dikongsi bersama dengan Celcom.
“Pengguna setempat yang mengalami gangguan akibat kejadian tersebut kini sebelum ini, akan dapat menikmati semula rangkaian komunikasi dan liputan internet seperti sedia kala,” katanya di sini hari ini. – K! ONLINE


Vokalis kumpulan The Brain Connection meninggal dunia
20 Jun 2021, 1:16 pm
PETALING JAYA – Komposer dan juga vokalis kumpulan The Brain Connection yang terkenal dengan lagu Aku dan Kenangan sekitar era 1980-an iaitu Kamal Halim menghembuskan nafas terakhir akibat komplikasi hati, malam Khamis lalu.
Kamal atau nama sebenarnya Abd. Halim Awang Ibrahim, 58, disahkan meninggal dunia pada pukul 9.30 malam di kediamannya di Sik, Kedah.
Berita pemergian Allahyarham disahkan oleh sahabatnya, Manan Ngah yang merupakan bekas anggota kumpulan The Brain Connection menerusi Facebook dua hari lalu.
“Sebagai sahabat dan bekas anggota kumpulan, sudah tentu pemergiannya amat menyedihkan. Difahamkan, arwah meninggal dunia akibat hati tidak berfungsi dengan baik sehingga menjejaskan organ dalaman lain.
“Dia merupakan anak sepupu saya yang sangat boleh diharap dalam kerja-kerja muzik. Semoga memperoleh kesudahan yang baik-baik buat Aleng Ngaji (panggilan buat Kamal),” tulisnya.
Sebelum meninggal dunia, Kamal sempat mencipta dan merakam lagu terakhir berjudul Mungkar Nangkir yang akan dilancarkan syarikat Tamim Entertainment Sdn. Bhd. tidak lama lagi.

Semasa hayatnya, Halim pernah menghasilkan beberapa buah lagu popular, antaranya Suratan (Slam), Mahligaimu Dari Airmataku (Lestari), Persada Cintaku (Spring) dan Di Sudut Kamar Hatiku (Datuk Jamal Abdillah).
Jenazah Allahyarham selamat dikebumikan pada pukul 9.30 malam Jumaat lalu di Tanah Perkuburan Persiaran Raja Sakti, Sik.
Sebelum ini, terdapat laporan mengatakan Kamal meninggal dunia pada 2014 namun dia sendiri tampil menafikan berita yang tersebar. – K! ONLINE


Penganggur miliki heroin, pil kuda ditahan polis
Oleh YATIMIN ABDULLAH

20 Jun 2021, 1:37 pm
PASIR MAS – Polis merampas 20 botol kecil yang mengandungi dadah dipercayai jenis heroin bernilai RM40,000 selepas menahan seorang lelaki berhampiran sebuah rumah di Kampung Batu Karang, Rantau Panjang di sini semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, lelaki berusia 30 tahun itu ditahan ketika menunggang sebuah motosikal pada pukul 3.15 petang.
Menurutnya, hasil pemeriksaan di dalam raga motosikal itu membawa kepada penemuan semua dadah itu.
“Ujian saringan air kencing mendapati suspek negatif dadah. Bagaimanapun, semakan terhadap suspek yang merupakan penganggur didapati mempunyai rekod jenayah lampau kerana membuat laporan palsu.
“Hasil soal siasat, suspek mengaku dia masih mempunyai dadah jenis pil kuda di kawasan rumahnya,” katanya dalam satu kenyataan hari ini.
Mohd. Nasaruddin memberitahu, berpandu arah daripada suspek, polis melakukan pemeriksaan di rumah lelaki berkenaan di Cabang Empat Salam, Gual Periok di sini kira-kira 15 minit kemudian.

Katanya, pemeriksaan di dalam rumah berkenaan telah menjumpai satu beg pinggang berwarna coklat mengandungi sebanyak 130 biji pil kuda yang dianggarkan berjumlah RM1,3000.
Ujarnya, suspek turut mengaku pil-pil yang dirampas adalah miliknya dan usaha mengesan pembekal bahan terlarang itu sedang giat dijalankan. Kes disiasat mengikut Seksyen 39B dan Seksyen 39A (1) Akta Dadah Berbahaya 1952. – K! ONLINE


Polis Kelantan sedia pantau SOP Hari Raya Aidiladha
Oleh TOREK SULONG

20 Jun 2021, 2:12 pm
PASIR PUTEH – Polis Kelantan akan terus memantau pematuhan prosedur operasi standard (SOP) Perintah Kawalan Pergerakan (PKP) dalam kalangan masyarakat sepanjang tempoh sambutan Hari Raya Aidiladha yang dijadualkan pada 20 Julai depan.
Timbalan Ketua Polis Kelantan, Senior Asisten Komisioner Abdullah Mohammad Piah berkata, sehubungan dengan itu, lebih 4,000 anggota polis telah digerakkan bagi pelaksanaan penguatkuasaan SOP yang sama seperti sepanjang musim perayaan Hari Raya Aidilfitri yang lalu.
Menurutnya, setakat ini, penguatkuasaan SOP sambutan Hari Raya Aidiladha masih melibatkan larangan merentas negeri dan daerah selain kaedah pelaksanaan ibadah korban.
“Berdasarkan SOP semasa, hanya kes yang melibatkan urusan kematian, rawatan, perubatan, membeli bekalan makanan dalam radius 10 kilometer sahaja dibenarkan pada Hari Raya Aidiladha nanti.
“Hasil pemantauan mendapati, tahap pematuhan SOP rakyat negeri ini berada pada tahap 95 peratus. Ia dapat dilihat apabila jalan raya lengang selepas pukul 8 malam setiap hari dan mereka patuh dengan hanya duduk di rumah,” katanya.
Beliau berkata demikian pada sidang akhbar selepas mengadakan lawatan ke lokaliti Perintah Kawalan Pergerakan Diperketatkan (PKPD) Taman Sri Purnama, Mukim Padang Pak Amat di sini hari ini. – K! ONLINE


[VIDEO] Anggota bomba diserang ketika padam kebakaran
Oleh IZZATUL ‘AIN AZMAN

20 Jun 2021, 1:21 pm
PETALING JAYA – Seorang anggota bomba di lokasi kebakaran sebuah rumah di Lawas, Sarawak diserang seorang lelaki yang dipercayai tidak berpuas hati dan mendakwa bomba tiba lewat di lokasi kejadian.
Menerusi satu rakaman video berdurasi 54 saat, lelaki tersebut dilihat berlari ke arah anggota bomba tersebut sebelum menumbuknya, menyebabkan anggota berkenaan terjatuh di atas tanah.
Rata-rata pengguna laman Facebook terkejut dan berang dengan tindakan individu tersebut mencederakan anggota bomba berkenaan.
Menurut pengguna bernama Mohdnor Basa, mereka yang marah dengan anggota bomba tersebut seolah-olah tidak tahu bersyukur dengan pertolongan diberikan pihak bomba.
“Dasar tidak tahu bersyukur. Pasukan bomba sedang bertungkus-lumus memadamkan kebakaran tetapi ditumbuk pula. Apa pun, terbaik anggota bomba,” katanya di ruangan komen.
Pengguna lain dengan nama Kejora Jore berkata, dia berharap agar individu yang menyerang anggota bomba tersebut dikenakan tindakan.

“Jika balai bomba di sebelah rumah mereka, bolehlah pihak bomba tiba dalam waktu yang sekejap. Ini balai bomba jauh. Ini tidak, pasukan bomba sudah tiba dan beri pertolongan pun diserang. Saya harap mereka ini diambil tindakan kerana menyerang anggota bomba semasa bertugas,” jelasnya.
Pengguna bernama Mi Gas pula berkata, mereka perlu bertimbang rasa kepada anggota bomba yang datang untuk membantu memadamkan kebakaran tersebut.
“Biadab sungguh sikap orang yang begitu. Mereka ingat jika telefon bomba pada waktu itu terus sampai ke? Jika jauh jarak antara balai dan tempat kebakaran, lagi sukar untuk mereka tiba. Kasihanlah pada pasukan penyelamat itu, mereka juga ada hati dan perasaan,” ujarnya. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Gajah lintas jalan gemparkan penduduk Felda Perasu
Oleh AIMUNI TUAN LAH

21 Jun 2021, 9:05 pm
GUA MUSANG – Kehadiran seekor gajah liar sedang melintas jalan menggemparkan penduduk Felda Perasu di sini yang melalui kawasan itu petang tadi.
Dalam kejadian pukul 4 petang itu, sekumpulan penduduk kampung yang melalui jalan berkenaan terkejut, namun sempat merakam kelibat haiwan tersebut yang kemudiannya masuk ke kawasan hutan berhampiran.
Seorang penduduk, Mohd. Zain Hassan, 72, berkata, Felda Perasu tidak ubah seperti zoo negara apabila banyak haiwan liar berkeliaran kerana kedudukan kampung terletak berhampiran kawasan bergunung- ganang dan hutan.
“Kami kerap berjumpa dengan haiwan liar seperti gajah, beruang, harimau dan babi apabila sering berkeliaran sejak bertahun lalu.
“Penduduk kampung kini takut untuk ke ladang dan kebun mereka. Jadi, kita minta pihak berwajib untuk ambil tindakan dengan segera,” katanya kepada pemberita di sini hari ini. – K! ONLINE


Bekas menteri ditahan atas dakwaan rogol aktres kelahiran Malaysia
Oleh KOSMO!

21 Jun 2021, 8:53 pm
NEW DELHI – Seorang bekas menteri negeri Tamil Nadu, M. Manikandan ditahan atas satu tuduhan merogol seorang pelakon wanita India yang berasal dari Malaysia, lapor laman berita Scroll In, semalam.
Mangsa yang dikenali sebagai Shantini Theva telah membuat laporan polis terhadap Manikandan pada 28 Mei lalu.
Mantan menteri itu didakwa di bawah pelbagai bahagian Kanun Keseksaan India termasuk 376 (rogol), 313 (menyebabkan keguguran tanpa persetujuan wanita), 323 (hukuman kerana menyebabkan kecederaan secara sukarela), 417 (hukuman kerana menipu), 506 (i) (ugutan jenayah) dan Akta Teknologi Maklumat.
Polis telah menubuhkan dua pasukan khas untuk menangkap Manikandan yang melarikan diri daripada ditahan pihak berkuasa.
Awal bulan ini, beliau telah memindahkan kes tersebut ke Mahkamah Tinggi Madras untuk rayuan ikat jamin.
Namun, minggu lalu, Mahkamah Tinggi menolak untuk memanjangkan perlindungan dan jaminan yang diberikan kepadanya, lapor The News Minute.

Polis Tamil Nadu mengatakan bahawa bekas menteri itu mengelak dari ditangkap selepas keputusan mahkamah dikeluarkan, lapor ANI.
Theva yang merupakan seorang pelakon memberitahu polis bahawa Manikandan mula memperdayakannya ketika mereka menjalinkan hubungan sulit sejak bertahun-tahun lalu.
Mangsa juga mendakwa Manikandan juga sering berjanji untuk berkahwin dengannya malah menyuruh Theva menggugurkan kandungan sebanyak tiga kali.
Lelaki itu juga mengugut ahli keluarga Theva di Malaysia ketika wanita itu berkeras untuk berkahwin.
Pasangan itu dilaporkan bertemu pertama kali pada tahun 2017 melalui kenalan rapat ketika Theva mempromosikan industri pelancongan di Malaysia dan Manikandan memegang jawatan Menteri Teknologi Maklumat Tamil Nadu pada ketika itu.
Bagaimanapun, Manikandan sebelum ini menafikan mempunyai sebarang hubungan dengan Theva dan menuduh wanita itu hanyakan mahukan wang serta ingin merosakkan imej dirinya. – Agensi


Lembah Klang catat kes sporadik tertinggi di Malaysia
Oleh SITI A'ISYAH SUKAIMI

21 Jun 2021, 8:41 pm
PUTRAJAYA – Lembah Klang meliputi Kuala Lumpur, pinggir bandar dan bandar raya Selangor mencatatkan jumlah kes poradik tertinggi di negara ini berdasarkan kes yang dicatatkan pada minggu epidemiologi (ME) ke-24 setakat 19 Jun lalu.
Ketua Pengarah Kesihatan, Tan Sri Dr. Noor Hisham Abdullah berkata, tiga daerah tertinggi melaporkan kes sporadik ialah Petaling dengan 3,905 kes, Hulu Langat (2,783 kes) dan Klang (2,482 kes).
Mengikut data dari 1 Januari hingga 19 Jun lepas pula, sebanyak 578,105 kes Covid-19 telah dilaporkan dengan 398,846 kes atau 69.0 peratus adalah kes sporadik.
Menurutnya, negeri tertinggi melaporkan kes sporadik ialah Selangor dengan 151,725 kes (38.0 peratus), Kuala Lumpur sebanyak 44,517 kes (11.2 peratus) serta diikuti oleh Sarawak sebanyak 40,889 kes (10.3 peratus).
“Kes sporadik bermaksud kes yang dikesan di dalam komuniti dan tidak dapat dikaitkan dengan mana-mana kluster sedia ada. Ia dikesan melalui saringan di tempat kerja, saringan dalam komuniti atau daripada saringan kes bergejala.
“Apa yang lebih membimbangkan adalah kebanyakan kes sporadik tersebut tidak bergejala tetapi masih boleh menjangkiti sesiapa sahaja yang berada di sekeliling mereka yang tidak mengamalkan prosedur operasi standard (SOP) dengan betul,” katanya di sini hari ini. – K! ONLINE


Insiden konkrit runtuh: Kebajikan mangsa terjaga
Oleh MOHD RIDZAUDDIN ROSLAN

21 Jun 2021, 8:56 pm
PETALING JAYA- Kebajikan mangsa kejadian perancah besi yang jatuh di tapak pembinaan Lebuh Raya Bertingkat Damansara-Shah Alam (DASH) berhampiran Kota Damansara akan diberi keutamaan dan perhatian penuh.
Projek Lintasan Damansara-Shah Alam Sdn. Bhd. (Prolintas) berkata, DASH akan memastikan kontraktor utama iaitu Malaysian Resources Corporation Berhad (MRCB) dan sub kontraktor berkaitan menguruskan urusan penghantaran pulang jenazah.
“Sementara itu, seorang lagi pekerja yang cedera kini masih diberikan rawatan dan dalam keadaan stabil.
“Pihak kami akan sentiasa memantau kebajikan pekerja yang terlibat akan dijaga,” katanya dalam satu kenyataan di sini tadi.
Semalam, polis mengesahkan salah seorang daripada dua pekerja pembinaan yang ditimpa konkrit runtuh meninggal dunia ketika dirawat di Hospital Sungai Buloh.
Terdahulu, dua pekerja pembinaan cedera selepas konkrit di tapak projek pembinaan DASH berhampiran Kota Damansara runtuh.

Dalam kejadian kira-kira pukul 7.27 malam, kesemua warga Bangladesh berusia dalam lingkungan 20 hingga 40 tahun itu dilaporkan sedang melakukan kerja-kerja di bawah konkrit yang runtuh dari ketinggian 12 meter. -K! ONLINE